Ўзбекистонда сенаторлар рўйхати янгиланди\n24 октябр 2021, Тошкент вақти: 21:44\nЎзбекистонда Сенатга халққа хизмат қилиш тизими эмас¸ балки мўмай даромад келтирувчи мансаб сифатида қараш кенг тарқалган.\nЎзбекистон президенти фармонига кўра, Олий Мажлис Сенатининг 16 нафар аъзоси тайинланди. Президент ўзи аввал тайинлаган сенаторларнинг деярли ҳаммасини янгилади, эски рўйхатдан фақат икки киши қолди, холос. Янги сенаторлар рўйхатида бу гал жамотчилик вакилларининг озайгани кўринади.\nСенаторларнинг қолган 84 нафари вилоят ва шаҳарлар давлат ҳокимияти вакиллик органлари депутатларининг тегишли қўшма мажлисларида мазкур депутатлар орасидан яширин овоз бериш йўли билан сайланди.\nКузатувчилар, президент тайинлаган янги сенаторлар рўйхатида жамотчилик вакилларининг аввалги таркибга нисбатан озайганини, улар ўрнини хавфсизлик ва куч ишлатар тизимларидан чиққан шахслар эгаллаганини айтмоқдалар. Ўзбекистон халқ шоирлари Эркин Воҳидов ва Абдулла Ориповлар бу йил президент тузган рўйхатдан тушиб қолди. 2005 йилги мустақиллик байрами концерти сценарийсини ёзган, шундан сўнг Халқ шоири унвонини олган, Оқсаройга ёқадиган шеърлар ёзадиган ёш шоир Иқбол Мирзо эса сенатор этиб тайинланди.\nОлий Мажлис Сенатининг интернет сайтида Сенат ваколатлари ҳақида муфассал изоҳ берилган. Бу изоҳларга кўра, Сенат мамлакатнинг ижтимоий ва сийсий ҳаётида фаол иштирок этади, қонунчилик палатаси қабул қилган қонунларни кўриб чиқади, қарорлар қабул қилади. Бироқ сиёсатшунос Тошпўлат Йўлдошев, фикрича, Сенат ҳали шу пайтгача ўзича мустақил бирор қарор қабул қилмаган ва жамият муаммоларига ўз муносабатини билдирмаган.\n- Мен шу пайтгача Сенатнинг фаолиятини кузатиб ва таҳлил қилиб бораман. Сенат ўзининг фаолиятини тушунадиган Сенат деб ҳеч бир фикрга келаëтганим йўқ. Ташқи томондан қараганда Сенатнинг ваколатлари анчагина. Масалан¸ катта мансабдор амалдорларни тайинлашда ëки ишдан олиб ташлашда улар фаол иштирок этишлари керак. Президент тавсия этади. Булар ўшани тасдиқлаши ëки тасдиқламаслиги керак. Булар сиëсатчи сифатида ҳеч бўлмаса давлатнинг расмий сиëсатини қўллаган равишда сиëсий майдонда ўз ўринларини тутиши керак. Бу соҳада ҳам Сенатдан умуман овоз чиқмайди. Агар шуларнинг ҳаммасини ҳисобга оладиган бўлсак¸ бу Сенат Оқсаройдан қанақа топшириқлар тушадиган бўлса¸ ўшаларни якдиллик билан¸ бирдамлик билан 100 фоиз маъқуллайди. Хуллас¸ бу қўл кўтарувчи механизм бўлиб қолди. Умуман бирор бир мамлакатга хизмати ҳам йўқ. Сенаторлар кимлигини ҳаттоки халқ билмайди¸ дейди Тошпўлат Йўлдошев.\nСенаторлар ваколатига кўра, улар давлат ҳокимияти ва бошқаруви мансабдор шахсларига уларнинг ваколатларига кирадиган масалалар юзасидан асослантирилган тушунтиришлар бериш талаби билан парламент сўрови юбориши мумкин. Бироқ, Тошпўлат Йўлдошев фикрича, сенаторлар уларга берилган бу сингари ваколатлардан фойдаланмайдилар ҳам.\n- Сенаторларнинг ҳам ваколатлари ниҳоятда кўп. Масалан Бош прокуратурада бирор сўров юборилгани¸ шу сўров асосида текширув ўтказиб¸ ўшандан хулоса чиқариб¸ халққа баëн қилгани йўқ. Сайтида бунақа нарсаларнинг ўзи йўқ.¸ агар ким ишонмайдиган бўлса¸ Сенатнинг сайтига кирсин. Беш йилликни эмас¸ 10 йилликни ҳам кўрсин¸ дейди Тошпўлат Йўлдошев.\nСенаторлар ҳар йили бир марта Олий Мажлис инсон ҳуқуқлари бўйича вакилининг фаолияти тўғрисидаги фаолиятини эшитади. Бироқ “Эзгулик” инсон ҳуқуқлари жамияти раҳбари Васила Иноятова фикрича, инсон ҳуқуқлари топталаётганлиги ҳақидаги фуқаролар аризалари сенаторлар эътиборидан четда қолиб кетмоқда.\nВасила Иноятова: Сенатга ариза билан борганлар масаласида тўхталадиган бўлсак¸ жуда кўп одамлар Сенатга мурожаат қилиб Сенатдан иш чиқмаганидан нодавлат ташкилотларга келишга мажбур бўлишади. Улар бизга мурожаат қилиб келгандан кейин биз уларнинг мурожаати билан яна Сенатга борамиз. Улардан ë жавоб келади ë келмайди. Мана мен жуда кўп Европа давлатларида бўлдим. Америкада бўлдим. Ҳукумат доирасида бўлдим. Улар жуда катта даражадаги ишларни бажаришади. Бизникига қарасангиз¸ бу ишни бажариш эмас¸ мансаб сифатида қабул қилинади.\nОзодлик: Сенатда шундай ҳуқуқ бор эканки¸ парламент сўрови билан мурожаат қолишингиз м умкин экан. Ҳар қандай ташкилотга¸ ҳар қандай идорага 10 кун ичида улардан ҳисобот олишга ҳуқуқлари бор экан. Шундай муҳим масалалар юзасидан ташкилотларга парламент сўрови юборганини эслай оласизми?\n- (кулиб) Унда биз ëзган 60 дан ортиқ мурожаатларга жавоб берсинчи. Бошқаларни қўяверинг. Рўйхатдан ўтган ташкилот сифатида “Эзгулик”нинг 60 дан ортиқ мурожаатларидан лоақал биттасига жавоб берсин. Мен бошқалар учун жавоб бермайман. Мен ўзимнинг ташкилотимдан кетган ариза¸ мурожаатларга жавоб бераман. Бирорта жавоб йўқ. Ўзбекистон қонунчилигини қўпол бузиш айнан мана шу Сенатдан бошланади¸ дейди Васила Иноятова.\nМустақил сиёсатшунос Санобар Шерматова, Ўзбекистон Олий Мажлис иккала палатасининг ҳам ҳеч қачон ижроия ҳокимияти билан зиддиятга бормайдиган асосларда тузилганини таъкидлайди.\n- Биз Ўзбекистон Олий Мажлиси палаталари ичида нималар бўлаётганини билмаймиз ҳам. Бу жамоатчилик учун ёпиқ. Иккинчидан эса, Сенат билан Қонунчилик палатаси ҳеч қачон ижроия ҳокимияти билан зиддиятга киришмайди. Бу шундай тузилган, бу шундай сиёсий тизим архитектураси. Бу тизим ижроия ҳокимият билан келишиб ишлайди. Бундан ажабланмаслик керак, дейди Санобар Шерматова.


Тожикистонда ўртача умр даражаси пасайиб бормоқда\n17 май 2022, Тошкент вақти: 20:02\nКузатувчилар Тожикистондаги ўртача умр даражасининг пасайишига кўпроқ маҳаллий тиббиёт ходимлари малакасининг пастлиги ва халқнинг иқтисодий жиҳатдан ночорлиги сабаб бўлаётганини айтмоқдалар.\nТожикистонда ўртача умр расмий маълумотда 65 йил қилиб кўрсатилса, Халқаро ташкилотлар маълумотида тожикистонлик эркаклар 52 йил, аёллар эса 56 йил умр кўраётгани қайд этилади.\nЕвропа давлатларига солиштирганда бу тоғли ўлкада одамлар ўртача 17 йил кам умр кўрадилар. Бунинг сабаблари нимада?\nТаҳлилчилар фикрича, Тожикистонда ўлим ҳолатларининг барчаси бўйича ҳам тиббий хулосалар ёзилмайди. Бунинг икки сабаби бор. Биринчидан, исломий нуқтаи назардан, маййит доим ҳам паталогоанатомларга кўрсатилмайди. Иккинчидан, уларга кўрсатиш учун бериладиган пулнинг ўзи йўқ.\nМутахассисларнинг айтишларича, одамлар асосан юрак-қон томир, ўпка, саратон ва юқумли касалликлардан вафот қилмоқдалар.\nЖамиятшунос Абдуғаффор Отаевнинг фикрича, Тожикистонда бўлиб ўтган фуқаролик уруши ва унинг асоратлари мамлакатда ўртача умр кўришнинг пасайишига сабаб бўлган.\n- “Уруш бўлган жойда қирқ кун қут-барака бўлмайди”, деган нақл бор. Чунки мана шу жанжаллар, биринчи навбатда, инсон соғлигига, асабига қаттиқ таъсир қилади. Уларда юрак-қон томир, хафақон касалликлари пайдо бўлади. Бир сўз билан айтганда, бир касаллик иккинчисини олиб келади. Чунки хотиржам бўлмаган киши албатта бирор бир касалликка мубтало бўлади, дейди жамиятшунос.\nШифокор Маҳмуджон Аҳмедов ҳам барча касалликлар инсоннинг асаб тизимига боғлиқлигини айтаркан, бунга иқтисодий қийинчиликлар ҳам сезиларли таъсир қилаётганини таъкидлайди.\n- Бугунги қийин шароит соғлиққа таъсир қилаётганлигини инкор қилиб бўлмайди. Айниқса бекор, ишсиз юрган ёшларимизга қаттиқ таъсир қилаяпти. Улар асаблари бузилиб, касал бўлишмоқда. Оқибатда, одамлар оламдан жуда эрта кўз юмаяпти, дейди шифокор.\nЖамиятшунос Абдуғаффор Отаевнинг фикрича, тиббий хизматнинг ночор аҳволдалиги ҳам бевақт ўлимларга сабаб бўлмоқда. Унинг сўзларига кўра, шўролар даврида олийгоҳни битирган шифокорлар ҳали ҳам борлиги республикада медицина соҳасининг бутунлай фалажланиб қолишига йўл қўймаяпти. Отаевнинг айтишича, бугунги ёш шифокорлар билим савияси жуда паст, буни билган кўп одамлар уларга мурожаат қилмаяптилар. Шунингдек, тожикистонликларнинг врачларга мурожаат қилмасликларига иқтисодий омиллар ҳам сабаб бўлмоқда.\n- Бугун, Худо кўрсатмасин, касал бўлсангиз, кроватига, чироққа, чойшабига, борингки, барча хизматлар учун пул тўлаш керак. Аслида эса бизда медицина хизмати бепул. Бемор берадиган пул эса давлат бюджетига, тегишли хазинага тушмайди. Ҳаммаси шифокорлар чўнтагига киради. Оқибатда медицина соҳаси ривожланмай қолаяпти, дейди Абдуғаффор Отаев.\nБироқ, медицина фанлари доктори Амонулло Ғойибовнинг сўзларига кўра, иқтисодий омиллар ўртача умр кўришнинг пасайишига сабаб бўлолмайди. Унинг фикрича, сўнгги йилларда Тожикистонда ўлим даражаси бир ярим бараварга камайди. Ўлимнинг кўпайишига эса бозор иқтисодиётига ўтиш давридаги руҳий зўриқишлар сабаб бўлган.\nМутахассисларнинг айтишларича, Тожикистонда 12 хил касалликка қарши кураш борасида миллий дастур қабул килинган. Зеро, айнан мана шу касалликлар ўртача умр кўриш даражасини пасайтиради. Бироқ, кузатувчиларга кўра, давлат қабул қилган бу дастур кўнгилдагидек ишламаяпти.


Инфантино энди аёллар ўртасидаги жаҳон чемпионати иштирокчилари сонини ҳам оширмоқчи\n6 июль, 2019, 11:16 118\nТеглар:Жанни Инфантино | Аёллар футболи\nМукофот жамғармаси ҳам икки баробарга оширилади.\nФИФА президенти Жанни Инфантино аёллар футболида ҳам ислоҳотларни амалга оширмоқчи.\nThe New York Times нашри тарқатган хабарга қараганда Инфантино аёллар ўртасидаги жаҳон чемпионати иштирокчилари сонини 24тадан 32тага кўпайтиришни таклиф қилмоқда. Айтиш лозимки, бу ўзгариш 2023 йилги мундиалдан бошлаб тадбиқ қилиниши мумкин.\nМаълумот учун, 1991 йил аёллар ўртасида ўтказилган илк жаҳон чемпионатида 12та терма жамоа иштирок этган. Кейин 1999 йилга келиб иштирокчи мамлакатлар сони 16тага оширилди. 2015 йилдан бошлаб эса ушбу кўрсатгич 24тага етди.\nБундан ташқари Инфантино ушбу мусобақанинг соврин жамғармасини икки баробарга оширишни ва ўз футболчиларини мундиалда иштирок этишини таъминлаган клубларга мукофот пули беришни таклиф қилмоқда.\nЭслатиб ўтамиз, жорий ёз Францияда бўлиб ўтган аёллар ўртасидаги жаҳон чемпионатининг мукофот жамғармаси 30 млн еврони ташкил этди. Таққослаш учун, эркаклар ўртасидаги мундиалнинг соврин жамғармаси 400 млн еврони ташкил этади.


«Ўлим жанги арафасида». Жанубий Кореядан биз кутаётган 5та хавф\nСешанба, 05 Сентябр\nЎзбекистон терма жамоаси 2018 йилги жаҳон чемпионатига йўл олиши учун ҳар доимгидек сўнгги тургача имконият сақлаб қолмоқда. Ҳар доимгидек тақдирнинг ўзи бизга имкониятларни сақлаб қолишда ёрдам бераверарди. Бу сафар шу даражага бориб етдики, Ўзбекистон терма жамоасида саралашнинг 5та учрашувини (ярмидан кўпи!) бой берган бўлишига қарамай тўғридан-тўғри йўлланма учун имконият мавжуд. Яна қачон учрашувларнинг ярмини бой берган жамоа йўлланма учун курашган, очиғи эслай олмадим. Хуллас, бугун ана шу имкониятдан фойдаланиш учун биринчи навбатда Жанубий Корея терма жамоасини мағлуб этиш керак бўлади. Уёғини биласиз...\nЖанубий Корея терма жамоаси қанчалик жиддий ва бизга ноқулай рақиб эканини футболга оз бўлсада қизиқадиган исталган мухлис билади. Статистикага назар ташлайдиган бўлсак ҳам икки терма жамоа ўртасидаги учрашувларда Корея 14 марта, Ўзбекистон терма жамоаси эса фақат бир марта, уооқ ўтмишга айланиб бўлган учрашувда (1994 йилги Осиё ўйинлари ярим финалида) ғалаба қозонган. Шунинг ўзи ҳам бир кутилаётган хавф дейиш мумкин. Кореянинг биз учун яна қандай хавфли томонлари бор? Буни санаб ўтишга ҳаракат қиламиз.\nСонг Ҳёнг Мин. Биргина шу номнинг ўзи катта хавфдан дарак бериб турибди. «Тоттенҳэм» ҳужумчиси терма жамоада клубдагидек ўйнай олмаётганини тан олиб турган бўлсада, ўша ўйнай олмаган ҳолида ҳам у биз учун энг хавфли рақиб бўлиб қолаверади. Саралаш босқичи доирасида 7та гол киритишга улгурган Сонг Ўзбекистон терма жамоасига қарши Осиё кубоги доирасидаги чорак финал учрашувида иккита гол киритган. Бир сўз билан айтганда Сонг учун Ўзбекистон қулай рақиб.\nЯна бир юлдуз бу Ки Сунг Ёнг.\nАнглия премьер-лигасидаги ўйинлари орқали бизга таниш бўлган Ки Эронга қарши учрашувда жароҳат олганди. Аммо мураббийнинг айтиши бўйича унинг жароҳати жиддий эмас. Ўзбекистонга қарши учрашувда у жамоани майдонга сардор сифатида олиб тушиши кутилмоқда. Икки футболчининг ўзи зарур пайтда ўйин тақдирини ҳал қилиб кета олиши мумкин.\nЖанубий Корея терма жамоаси биринчи даврадаги ўйин орқали ҳам кўрсатиб қўйдики, Ўзбекистонга қарши ўйинларда жамоанинг олдиндан режа қилган услуби ўхшамаса, В планни ишга солган ҳолда мақсадга етишиш мумкин. Кореяда бўлиб ўтган учрашувда Марат Бикмаевнинг голидан сўнг мезбонларнинг дастлабки режалари ўхшамаган ва кейинчалик улар ўша учрашув учун мўлжаллаган захирадан фойдаланиш орқали мақсадга эришиб кетишганди. Ўша тактика биз кутаётган кейинги хавфда.\nМеҳмонча услубга мос «жокер»\nЮқорида тилга олиб ўтган алоҳида учрашув учун В план бу асосан ҳаволатиб етказиб бериладиган тўпларни бўйдор футболчи ёрдамида голга айлантириш ёки голли вазиятни яратиб берувчи «скидка»ларни амалга ошириш эди. Айнан шу мақсадда ҳужумчи Ким Шин Вук захирадан туширилган, ҳаттоки бўйдор Анзурни иккинчи қаватдаги курашларда осонликча мағлуб этган Ким ҳал қилувчи голга режа қилинган услубдаги сўнгги пасни берганди. Жанубий Корея терма жамоаси меҳмонда унчалик ўйини қовушмаслиги ва бугунги мезбон жамоанинг иштиёқи сабаб ҳам асосан қарши ҳужум тактикасини танлашини кутиш мумкин. Қайсидир маънода «Лестер»ни АПЛ чемпиони қилган бу усул узоқ масофага тўпни ҳаволатиб етказиб бериш орқали вазиятларни яратиш ва бўш зоналардан унумли фойдаланиш эди. Бу учрашувда агар Корея худди шу услубдан фойдаланса, Ким Шин Вук каби бўйдор рақиб қанчалик хавфли эканини биз кўриб бўлганмиз.\nКарвонсарой ўнг қанот\nЎзбекистон терма жамоасининг ҳужум чизиғини йўқ деб ҳисобласак, қолган ўринларда энг муаммоли ҳудуд айнан ўнг қанот бўлиб қолмоқда. Бабаян соф марказий ҳимоячи бўлиб ўйнаб келган Тўхтахўжаевда ўнг қанот ҳимояси учун қандай қобилиятни кўрган билмадикку, лекин сўнгги вақтларда рақиблар айнан мана шу чизиқ бўшлигини билиб ҳужумларни фақат ва фақат шу қанот орқали уюштиришга ҳаракат қилиб келишмоқда. Узоққа бормайлик Хитойга қарши сўнгги ўйин бунга яққол мисол бўла олади. Энг ёмон эса бу сафар рақиб Хитой эмас ва чап қанотда тўп сурадиган футболчи ҳам қайсидир номи ёддан чиқадиган хитойлик футболчи эмас, балки Сонг Ҳёнг Мин бўлади.\nТасдиқланмаган манбаларга кўра, Бабаян Акмал Шораҳмедовга жавоб бериб юборган.\nБунинг сабаби бизга қоронғу. Бу учрашувда ўнг қанотда Даврон Ҳошимовнинг ҳаракат қилиши кутилмоқда. Қўпол ўйнашни яхши кўрадиган Ҳошимовга, финтлар билан рақибни ортда қолдиришни яхши кўрадиган Сонгга қарши ўйинда қизил карточка ишлаб олмаслиги тилаб қоламиз.\nҲа, айнан шундай. Мураббий бугунги Ўзбекистон терма жамоасига солиштирганда катта хавф туғдиради. Жамоа исталган ҳолатда, қийин вазиятга тушиб қолганда, ўйинга қараб, барчасини ўзгартириб ташлай оладиган, ўйиндан келиб чиқиб натижага таъсир қила олиши мумкин бўлган мураббий рақиб жамоа бошқарувида бугун майдонга чиқиб келади. Бизда эса ҳозирча бирорта учрашувда юқорида саналган хусусиятларга эга мураббийни кўрмаяпмиз.\nЯна бир жиҳат, айтганча, бу икки мураббийнинг ўзаро ўйинларида ҳам кореялик мутахассис Бабаянни мағлуб этишга улгурган. Олимпия терма жамоаси бош мураббийи сифатида ҳам.\nИшқилиб, биз санаган хавфларнинг барчаси шунчаки фараз ва хато бўлиб чиқсин.\nЎзбекистон Жанубий Корея ЖЧ-2018 саралаши\nОдил Аҳмедов чиройли голи билан «Шанхай СИПГ» ғалабасига ҳисса қўшди\nЖЧ-2022 саралаши. Таиланд БААни мағлуб этди, Хитой Филиппинда очко йўқотди ва бошқа натижалар\nЖЧ-2022 саралаши. Қирғизистон сафарда ютди, КХДР ва Жанубий Корея дуранг ўйнади\nСаудия Арабистонида ҳакам антиқа сабаб туфайли VAR’дан фойдалана олмади


Роналду «Париж Сен-Жермен» жамоасига ўтиши мумкин — ОАВ\nИталиянинг «Ювентус» футболчиси Криштиану Роналду Франциянинг «Париж Сен-Жермен» жамоасига ўтиши мумкин.\n23:37 09 Август 2020\n18:32 09 Август 2020\nНега шахмат мактабига Эркин Воҳидов номи берилди?\nБиз Эркин Воҳидовни шоир сифатида биламиз. Аслида унинг қизиқишлари, асосий машғулотлари кўп бўлган. Жумладан, шахматни яхши кўрган, кўнгил яқинлари билан ўзаро мусобақалар уюштирган. Айрим давраларда шахматни ривожлантириш учун катта ҳисса қўшган. Шунинг учун ҳам Марҳамат туманида янги барпо этилган шахмат...\n13:01 09 Август 2020\n«Ювентус» раҳбарияти эса ёш мутахассисга асосий жамоани топширишга қарор қилди.\n23:34 08 Август 2020\n02:49 08 Август 2020\n17:06 05 Август 2020\nКутиб олинг, #уйдақол! # ҳаётгақўшил! челленжи қайтмоқда\nЧелленжда фаол қатнашинг ҳамда қимматбаҳо совғаларни қўлга киритинг!\nРоналдунинг голларига энг кўп ассистентлик қилган 5 футболчи ким?\nИккинчи ўринни 41 ассист билан Гарэт Бейл эгаллади. Кучли учликни эса Месут Ўзил (38) якунлаб берди.\n21:23 31 Июль 2020\nДунёдаги энг қиммат 10 та футбол бренди қайсилар?\nБуюк Британиянинг Brend Finance консалтинг компанияси дунёдаги энг қиммат футбол брендлари рейтингини эълон қилди. Қуйида улар билан танишиб чиқишингиз мумкин:\n10:16 30 Июль 2020\nҲабиб Нурмагомедов ва Жастин Гетжи ўртасидаги жанг санаси маълум бўлди\nМазкур жанг аввалига 19 сентябрь кунги UFC 253 мусобақасида бўлиб ўтиши режалаштирилганди.\n13:14 29 Июль 2020\nShowing 111-120 of 1,333 items.


3019-сон 01.06.2018. Ўзбекистон Республикаси Миллий гвардияси Ҳарбий-техник институтида ҳарбий-профессионал танлаш тадбирларини ўтказиш тартиби тўғрисидаги низомни тасдиқлаш ҳақида\nЎзбекистон Республикаси Миллий гвардияси Ҳарбий-техник институтида ҳарбий-профессионал танлаш тадбирларини ўтказиш тартиби тўғрисидаги низомни тасдиқлаш ҳақида\nЎзбекистон Республикаси Миллий гвардияси Ҳарбий-техник институтида ҳарбий-профессионал танлаш тадбирларини ўтказиш тартиби тўғрисидаги НИЗОМ\n2-боб. Ҳарбий-профессионал танлаш тадбирларини ўтказишни ташкил этиш\n3-боб. Ҳарбий-профессионал танлаш тадбирларини ўтказиш\n4-боб. Психофизиологик ўрганиш\n5-боб. Тиббий кўрикдан ўтказиш\n6-боб. Ёзма иш ўтказиш\n7-боб. Компьютер техникасини ва ахборот-коммуникация технологияларини эгаллаб олганлик даражасини текшириш\n8-боб. Якка тартибдаги якуний суҳбатни ўтказиш\n9-боб. Ҳарбий-профессионал танлаш тадбирлари натижаларини аниқлаш\nДиктант ўтказиш методикаси ва баҳолаш мезонлари\n1-боб. Диктант ўтказиш методикаси\n2-боб. Диктантни баҳолаш мезонлари\nКомпьютер техникасини ва ахборот-коммуникация технологияларини эгаллаб олганлик даражасини текшириш методикаси ва баҳолаш мезонлари\n1-боб. КТ ва АКТни эгаллаб олганлик даражасини текшириш\n2-боб. КТ ва АКТни эгаллаб олганлик даражасини баҳолаш мезонлари\nЯкка тартибдаги якуний суҳбат ўтказиш методикаси ва баҳолаш мезонлари\n1-боб. Якуний суҳбат ўтказиш\n2-боб. Якка тартибдаги якуний суҳбатни баҳолаш мезонлари\nҲужжат кучини йўқотган 28.02.2020\n[Ўзбекистон Республикаси Адлия вазирлиги томонидан 2018 йил 1 июнда рўйхатдан ўтказилди, рўйхат рақами 3019]\nМазкур буйруқ Ўзбекистон Республикаси Миллий гвардияси қўмондонининг 2020 йил 23 январдаги 23-сонли «Ўзбекистон Республикаси Миллий гвардияси Ҳарбий-техник институтида ҳарбий-профессионал танлаш тадбирларини ўтказиш тартиби тўғрисидаги низомни тасдиқлаш ҳақида»ги буйруқ, шунингдек унга ўзгартиришларни ўз кучини йўқотган деб топиш тўғрисида»ги буйруғига (рўйхат рақами 3019-2, 28.02.2020 й.) асосан ўз кучини йўқотган.\n1. Ўзбекистон Республикаси Миллий гвардияси Ҳарбий-техник институтида ҳарбий-профессионал танлаш тадбирларини ўтказиш тартиби тўғрисидаги низом иловага мувофиқ тасдиқлансин.\nЎзбекистон Республикаси Миллий гвардияси қўмондонининг 2018 йил 14 майдаги 122-сон буйруғига\nЎзбекистон Республикаси Миллий гвардияси Ҳарбий-техник институтида ҳарбий-профессионал танлаш тадбирларини ўтказиш тартиби тўғрисидаги\nМазкур Низом Ўзбекистон Республикаси Вазирлар Маҳкамасининг 2014 йил 3 июндаги 141-сон «Ўзбекистон Республикаси олий ҳарбий таълим муассасаларига танлаш тартиби ва қабул қилиш қоидалари тўғрисидаги Низомни тасдиқлаш ҳақида»ги қарорига мувофиқ Ўзбекистон Республикаси Миллий гвардияси Ҳарбий-техник институтида (бундан буён Институт деб юритилади) ҳарбий-профессионал танлаш тадбирларини ўтказиш тартибини белгилайди.\n1. Институтга номзодларни ўқишга қабул қилиш Ўзбекистон Республикаси Президенти томонидан тасдиқланган Бутлаш режасига мувофиқ Ўзбекистон Республикаси Миллий гвардияси қўмондонининг Институтга қабул ўринларини ажратиш тўғрисидаги буйруғига асосан ташкил этилади.\n2. Институтга ўқишга кириш учун номзодлар Ўзбекистон Республикаси Президентининг 2018 йил 25 декабрдаги ПҚ-4076-сон қарори билан тасдиқланган Ўзбекистон Республикаси Қуролли Кучларида тинчлик ва уруш даврида тиббий кўрикдан ўтказиш тўғрисидаги низом ҳамда Ўзбекистон Республикаси Қуролли Кучларида тинчлик ва уруш даврида тиббий кўрикдан ўтказишни ташкил этиш ва амалга ошириш тартиби тўғрисидаги низом (рўйхат рақами 3147, 2019 йил 3 апрель) талабларига жавоб бериши зарур.\n(2-банд Ўзбекистон Республикаси Миллий гвардияси қўмондонининг 2019 йил 19 апрелдаги 80-сонли буйруғи (рўйхат рақами 3019-1, 13.05.2019 й.) таҳририда — Қонун ҳужжатлари маълумотлари миллий базаси, 14.05.2019 й., 10/19/3019-1/3117-сон)\n3. Ҳарбий-профессионал танлашда қуйидаги тадбирлар ташкил этилади ва ўтказилади:\n4. Институтга ўқишга қабул қилишни сифатли ташкил этиш мақсадида Ўзбекистон Республикаси Миллий гвардияси қўмондонининг буйруғига асосан Институт қабул комиссияси (бундан буён қабул комиссияси деб юритилади) тузилади.\nИнститут бошлиғи қабул комиссияси раиси ҳисобланади.\n5. Қабул комиссияси таркиби Ўзбекистон Республикаси Миллий гвардияси қўмондонининг буйруғига асосан Ўзбекистон Республикаси Миллий гвардиясининг тегишли соҳавий хизматлари ва Институт ходимлари орасидан шакллантирилади.\nҚабул комиссияси ишига келишув асосида вазирлик ва идоралар мутахассислари жалб қилиниши мумкин.\nҚабул комиссиясининг ишини ташкиллаштириш, фаолиятини мувофиқлаштириш ва назорат қилиш учун қабул комиссияси раиси масъул ҳисобланади.\n6. Қабул комиссияси қабул йилининг 1 февраль кунидан 31 август кунига қадар фаолият юритади.\n7. Ҳарбий-профессионал танлаш тадбирлари қабул комиссияси раиси томонидан тасдиқланадиган режа-жадвал асосида 1 июндан 25 июнга қадар Институтда ўтказилади.\n8. Ҳарбий профессионал-танлаш тадбирларини ўтказиш давомида номзодлар турар жой ва озиқ-овқат билан таъминланмайди.\n9. Номзодларнинг ҳужжатларини ўрганиш қабул комиссиясининг тегишли аъзолари томонидан амалга оширилади. Бунда ҳар бир номзоднинг шахсий ҳужжатлар йиғма жилди рўйхатга олинади ҳамда белгиланган талабларга мувофиқлиги текширилади.\n10. Номзодларнинг психофизиологик ҳолатини ўрганиш қабул комиссияси томонидан мазкур Низомнинг 1-иловасига мувофиқ Психофизиологик ўрганиш методикаси асосида ўтказилади.\n11. Психофизиологик ўрганиш автоматлаштирилган психофизиологик комплекслар (бундан буён матнда махсус комплекс деб юритилади) ёрдамида амалга оширилади.\n12. Психофизиологик ўрганиш номзоднинг ҳиссий (соматик), психоэмоционал ҳолати яхши бўлгандагина ўтказилиши лозим.\n13. Психофизиологик ўрганиш бошланишидан олдин ўзини ёмон ҳис қилаётган ёки соғлиғидан шикоят қилаётган номзодлар мазкур ўрганишга қўйилмайди. Бунда, қабул комиссияси аъзоси томонидан мазкур ҳолат юзасидан далолатнома тузилади.\n14. Номзодларни тиббий кўрикдан ўтказиш Ўзбекистон Республикаси Миллий гвардияси қўмондонининг буйруғи билан тасдиқланадиган, тиббиёт мутахассисларидан махсус шакллантириладиган ҳарбий-тиббий комиссиялар томонидан ўтказилади.\n15. Тиббий кўрик Ўзбекистон Республикаси Президентининг 2018 йил 25 декабрдаги ПҚ-4076-сон қарори билан тасдиқланган Ўзбекистон Республикаси Қуролли Кучларида тинчлик ва уруш даврида тиббий кўрикдан ўтказиш тўғрисидаги низомга ҳамда Ўзбекистон Республикаси Қуролли Кучларида тинчлик ва уруш даврида тиббий кўрикдан ўтказишни ташкил этиш ва амалга ошириш тартиби тўғрисидаги низомга (рўйхат рақами 3147, 2019 йил 3 апрель) мувофиқ амалга оширилади.\n(15-банд Ўзбекистон Республикаси Миллий гвардияси қўмондонининг 2019 йил 19 апрелдаги 80-сонли буйруғи (рўйхат рақами 3019-1, 13.05.2019 й.) таҳририда — Қонун ҳужжатлари маълумотлари миллий базаси, 14.05.2019 й., 10/19/3019-1/3117-сон)\n16. Тиббий кўрикдан ўтказиш натижалари бўйича соғлиғининг ҳолатига кўра номзоднинг Институтда ўқишга яроқлилиги даражаси тўғрисида хулоса чиқарилади.\nСоғлиғининг ҳолатига кўра Институтда ўқишга яроқсиз деб ҳисобланган номзодлар ҳарбий-профессионал танлашнинг кейинги тадбирларига қўйилмайди.\n17. Ёзма иш диктант ёзиш йўли билан номзоднинг орфографик ва пунктуацион саводхонлигини баҳолаш мақсадида амалга оширилади.\n18. Диктантнинг мавзулари ва матнлари қабул комиссияси раиси томонидан тасдиқланади.\n19. Диктантнинг тасдиқланган мавзу ва матнлари қабул комиссиясининг масъул котибида сақланади ва у уларнинг ошкор қилинмаслигини таъминлайди.\n20. Диктант ўтказилаётган аудиторияга китоб, уяли телефон, компьютер, телекоммуникация воситалари ва шпаргалкалар олиб кириш тақиқланади.\n21. Диктант мазкур Низомнинг 2-иловасига мувофиқ Диктант ўтказиш методикаси ва баҳолаш мезонлари асосида ўтказилади.\n22. Аудиторияда номзодларга диктант матнини ўқиб эшиттирган шахс томонидан шу аудиториядаги номзодларнинг ёзган диктантларини текширишга йўл қўйилмайди.\n23. Номзодларнинг ёзган диктантларини текширган шахс мазкур Низомнинг 2-иловасига мувофиқ Диктант ўтказиш методикаси ва баҳолаш мезонлари асосида диктантларни баҳолайди ва ҳар бир махсус бланкка ўзининг имзосини қўяди.\n24. Номзодларга диктантни қайта топширишга рухсат берилмайди.\n25. Номзоднинг компьютер техникасини ва ахборот-коммуникация технологияларини (бундан буён КТ ва АКТ деб юритилади) эгаллаб олганлик даражасини аниқлаш компьютер ёрдамида тест шаклида мазкур Низомнинг 3-иловасига мувофиқ Компьютер техникасини ва ахборот-коммуникация технологияларини эгаллаб олганлик даражасини текшириш методикаси ва баҳолаш мезонлари асосида ўтказилади.\n26. Номзодларнинг КТ ва АКТни эгаллаб олганлик даражасини текширишдан олдин уларга текшириш ўтказиш тартиби тушунтирилади ҳамда тегишли йўл-йўриқлар берилади.\n27. Тест саволлари 1 июнь кунига қадар қабул комиссияси томонидан умумий ўрта, ўрта махсус ва касб-ҳунар таълими фан дастурларига мувофиқ ишлаб чиқилади.\nТест саволлари қабул комиссияси раиси томонидан тасдиқланади.\n28. Тест саволлари ва уларнинг жавоблари қабул комиссияси масъул котибида сақланади ва у уларнинг ошкор қилинмаслигини таъминлайди.\n29. Номзоднинг тест саволларига берган жавоблари мазкур Низомнинг 3-иловасига мувофиқ Компьютер техникасини ва ахборот-коммуникация технологияларини эгаллаб олганлик даражасини текшириш методикаси ва баҳолаш мезонлари асосида баҳоланади.\n30. Якка тартибдаги якуний суҳбат номзоднинг Институтга ўқишга кириши сабабини, етакчилик фазилатларини, ақлий қобилиятлари ва бошқа муҳим профессионал фазилатларини аниқлаш мақсадида ягона методика бўйича психофизиологик ўрганиш, диктант натижалари, компьютер техникаси ва ахборот-коммуникация технологияларини эгаллаб олганлик даражасини текшириш натижалари асосида ўтказилади.\n31. Номзодларга ҳарбий-профессионал танлаш тадбирлари бошланишидан олдин қабул комиссияси томонидан якка тартибдаги якуний суҳбат ўтказиш бўйича тушунчалар, суҳбат давомида берилиши мумкин бўлган саволларнинг умумий йўналишлари ва бошқа зарур маълумотлар берилади.\n32. Якка тартибдаги якуний суҳбат мазкур Низомнинг 4-иловасига мувофиқ Якка тартибдаги якуний суҳбат ўтказиш методикаси ва баҳолаш мезонлари асосида ўтказилади.\n33. Якка тартибдаги якуний суҳбат оғзаки шаклда қабул комиссияси аъзолари томонидан номзодга бериладиган саволларга жавоб бериш орқали амалга оширилади.\n34. Номзодларга бериладиган саволлар номзоднинг ўқишга кириш сабабини, етакчилик фазилатларини, ақлий қобилиятини, дунёқараши ва бошқа муҳим профессионал фазилатларини аниқлашга йўналтирилган бўлиши лозим.\nСаволлар умумий ўрта таълим фанларининг ўқув дастурларига мувофиқ ишлаб чиқилади.\n35. Якка тартибдаги якуний суҳбат давомида номзодларга бериладиган саволлар рўйхати қабул комиссияси томонидан шакллантирилиб, 1 июнь кунига қадар қабул комиссияси раиси томонидан тасдиқланади.\n36. Якка тартибдаги якуний суҳбат саволлари қабул комиссияси масъул котибида сақланади ва у уларнинг ошкор қилинмаслигини таъминлайди.\n37. Якка тартибдаги якуний суҳбат қабул комиссияси томонидан қабул йилининг 25 июнига қадар коллегиал принцип бўйича ўтказилади.\n38. Номзодлар якка тартибдаги якуний суҳбатдан ўтиш учун аудиторияга 1 нафардан киритилади.\n39. Номзодларнинг саволларга берган жавоблари мазкур Низомнинг 4-иловасига мувофиқ Якка тартибдаги якуний суҳбат ўтказиш методикаси ва баҳолаш мезонлари асосида баҳоланади.\n40. Якка тартибдаги якуний суҳбат натижалари шу куннинг ўзида номзодлар эътиборига етказилади.\n41. Номзодларга якка тартибдаги якуний суҳбатни қайта топширишга рухсат берилмайди.\n42. Номзодларнинг психофизиологик ўрганиш, ёзма иш, компьютер техникасини ва ахборот-коммуникация технологияларини эгаллаб олганлик даражасини текшириш ҳамда якка тартибдаги якуний суҳбат натижалари бўйича тўпланган баллари қабул комиссияси масъул котиби томонидан мазкур Низомнинг 5-иловасига мувофиқ шаклдаги Ҳарбий-профессионал танлаш тадбирлари натижалари бўйича қайдномага киритилади.\n43. Номзодларнинг ҳарбий-профессионал танлашнинг барча тадбирлари натижалари бўйича тўплаган баллари умумлаштирилиб, уларнинг ўртача арифметик баҳоси аниқланади.\n44. Ўртача арифметик баҳоси «3» ва ундан юқори бўлган номзодлар Ўзбекистон Республикаси Вазирлар Маҳкамаси ҳузуридаги Давлат тест маркази томонидан ўтказиладиган тест синовларини топширишга қўйилади.\n45. Номзодларнинг аниқланган ўртача арифметик баҳоси асосида қабул комиссияси томонидан номзодни Ўзбекистон Республикаси Вазирлар Маҳкамаси ҳузуридаги Давлат тест маркази томонидан ўтказиладиган тест синовларини топширишга қўйиш ёки қўймаслик тўғрисида қарор қабул қилинади.\n46. Қабул комиссиясининг номзодни Ўзбекистон Республикаси Вазирлар Маҳкамаси ҳузуридаги Давлат тест маркази томонидан ўтказиладиган тест синовларини топширишга қўйиш ёки қўймаслик тўғрисидаги қарори мазкур Низомнинг 5-иловасидаги Ҳарбий-профессионал танлаш тадбирлари натижалари бўйича қайдномага киритилади.\nҲарбий-профессионал танлаш тадбирлари натижалари бўйича қайднома қабул комиссиясининг аъзолари томонидан имзоланади.\n47. Ҳарбий-профессионал танлаш натижасидан норози бўлган номзодлар Институт бошлиғининг буйруғи билан тузиладиган апелляция комиссиясига апелляция бериш ҳуқуқига эга.\n48. Апелляция комиссияси таркибига қабул комиссия фаолиятида иштирок этмаган Институт ходимлари орасидан комиссия раиси ва камида тўрт нафар аъзо киритилади.\n49. Номзод ҳарбий-профессионал танлаш натижасидан норози бўлган тақдирда, ҳарбий-профессионал танлаш натижаси эълон қилинган вақтдан бошлаб 3 кун давомида апелляция бериши мумкин. Номзод томонидан берилган апелляция Апелляция комиссияси томонидан 3 кун ичида кўриб чиқилиши лозим.\n50. Номзоднинг апелляциясини кўриб чиқишда номзод иштирок этиш ҳуқуқига эга.\n51. Апелляция комиссияси номзоднинг апелляциясини кўриб чиқиб, унинг натижаси бўйича тегишли қарор қабул қилади. Қарорда номзоднинг кейинги босқичга қўйилиши ёки қўйилмаслиги кўрсатилади.\nАпелляция комиссияси тегишли қарорнинг қабул комиссиясига ва номзодга етказилишини таъминлайди.\n52. Мазкур Низом талаблари бузилишида айбдор бўлган шахслар қонун ҳужжатларида белгиланган тартибда жавобгар бўладилар.\nЎзбекистон Республикаси Миллий гвардияси Ҳарбий-техник институтида ҳарбий-профессионал танлаш тадбирларини ўтказиш тартиби тўғрисидаги низомга\n2. Номзодларни психофизиологик ўрганиш автоматлаштирилган психофизиологик комплекслар (бундан буён матнда махсус комплекс деб юритилади) ёрдамида ўтказилишининг асосий тамойили — номзоднинг психофизиологик хусусияти бўйича хулоса қилишда инсон омилидан ҳоли бўлиш ва субъективликдан сақланиш ҳисобланади.\n3. Психофизиологик ўрганиш ўтказиладиган кунда номзод махсус жиҳозланган хонага киритилишидан олдин унга мазкур Методикада назарда тутилган психофизиологик ўрганиш ўтказиш тартиби, махсус комплекснинг техник хусусиятлари, хавфсизлик нуқтаи назаридан ўзини қандай тутиши лозимлиги тушунтирилади ҳамда тегишли йўл-йўриқлар берилади.\n4. Психофизиологик ўрганиш ҳар бир номзод учун алоҳида махсус жиҳозланган хонада ўтказилади.\n5. Психофизиологик ўрганиш ўтказиладиган хонага номзодлар бир нафардан киритилади.\n6. Номзоднинг қўлларига махсус комплекснинг электродлари уланади. Номзодга мазкур электродлар орқали 10 дақиқагача бўлган вақт давомида кичик қувватли электр импульслар узатилади.\n7. Психофизиологик ўрганиш давомида номзод билан мулоқотга киришишга йўл қўйилмайди.\n8. Психофизиологик ўрганиш давомида номзод узлуксиз равишда кузатиб турилади.\n9. Психофизиологик ўрганиш якунида махсус комплекс номзоднинг психофизиологик хусусиятини «5» баллик тизимда аниқлайди.\n10. Психофизиологик ўрганишда узрсиз сабабларга кўра қатнашмаган номзодлар «0» балл билан баҳоланади.\n11. Психофизиологик ўрганиш натижалари бўйича шу куннинг ўзида мазкур Методиканинг иловасига мувофиқ шаклда қайднома расмийлаштирилади.\n12. Қайднома психофизиологик ўрганишда иштирок этган қабул комиссиясининг аъзолари томонидан имзоланади ҳамда шу куннинг ўзида қабул комиссиясининг масъул котибига топширилади.\n20__ йил «____» ______________\n1. Диктант бошланишидан олдин қабул комиссияси аъзолари томонидан номзодларга диктант ўтказиш тартиби тушунтирилади ҳамда махсус бланкалар тарқатилади.\n2. Номзод махсус бланканинг тегишли қисмига ўзининг фамилияси, исми ва отасининг исмини ёзади.\n3. Номзодларга ўқиб эшиттириладиган диктант матнининг ҳажми 170 — 200 та сўздан иборат бўлади.\n4. Қабул комиссияси аъзолари томонидан номзодларга диктант матни бир маротаба тушунарли ва тўлиқ ўқиб эшиттирилади. Диктант матни тўлиқ ўқиб эшиттирилгандан кейин номзодлар диктантни ёзишга тайёрланади.\n5. Диктант ёзиш бошланганда қабул комиссияси аъзоси диктант матнини секин бирма-бир ўқиб беради.\n6. Ўқиб эшиттирилган гапни номзодлар ёзиб бўлганидан кейин ушбу гап қабул комиссияси аъзоси томонидан яна бир маротаба ўқиб берилади.\n7. Номзод диктантни ёзиб тугатгандан кейин унга берилган махсус бланкани қабул комиссияси аъзосига топшириб аудиторияни тарк этади.\n8. Қабул комиссияси аъзоси номзодлардан қабул қилиб олинган махсус бланкаларни текшириш учун топширади.\n9. Мутахассислар номзодларнинг ёзган диктантларини 1 кун ичида текширади ҳамда натижаларни номзодларга ўқиб эшиттириш орқали эълон қилади.\n10. Номзодлар томонидан ёзилган диктант «5» баллик тизимда баҳоланади.\n1 тагача орфографик ёки пунктуацион хатоликка йўл қўйилган деб топилганда — «5» балл билан баҳоланади;\n2 тадан 4 тагача орфографик ёки пунктуацион хатоликка йўл қўйилган деб топилганда — «4» балл билан баҳоланади;\n5 тадан 10 тагача орфографик ёки пунктуацион хатоликка йўл қўйилган деб топилганда — «3» балл билан баҳоланади;\n11 та ва ундан ортиқ орфографик ёки пунктуацион хатоликка йўл қўйилган деб топилганда — «2» балл билан баҳоланади.\nНомзод махсус бланкани диктант ёзилмаган бўш ҳолда топширганда у «0» балл билан баҳоланади.\n11. Қуйидаги ҳолатлар мавжуд бўлган тақдирда диктантдаги хатоликлар 1 та хато деб ҳисобланади:\n12. Қуйидагилар хато деб ҳисобланмайди:\n13. Диктантдаги тузатишлар миқдори 5 тадан ортиқ бўлса, баҳо бир баллга пасайтирилади.\n14. Диктант натижалари бўйича шу куннинг ўзида мазкур Методиканинг иловасига мувофиқ шаклда қайднома расмийлаштирилади.\n15. Қайднома диктантни ўтказишда иштирок этган қабул комиссиясининг аъзолари томонидан имзоланади ҳамда шу куннинг ўзида қабул комиссиясининг масъул котибига топширилади.\nДиктант ўтказиш методикаси ва баҳолаш мезонларига\nДиктант ўтказиш натижалари бўйича\n20 __ йил «____» ______________\n1. Номзодларнинг КТ ва АКТни эгаллаб олганлик даражасини текшириш компьютер дастурига киритилган тест саволларига жавобларни белгилаш орқали амалга оширилади.\n2. Номзодлар махсус компьютерлар билан жиҳозланган хонага ўзининг шахсини тасдиқловчи ҳужжатини кўрсатган ҳолда киритилади.\n3. Номзодлар махсус компьютерларга бир нафардан ўтказилади.\n4. Номзод махсус дастурда бериладиган рўйхатдан ўзи ҳақидаги маълумотларни танлайди.\n5. Номзод компьютер дастурларида бериладиган саволларга жавобларни белгилаш орқали тест синовларидан ўтади.\n6. Тест синовлари ўтказилаётган хонага жадвал, китоб, уяли телефон, компьютер, телекоммуникация воситалари ва шпаргалкалар олиб кириш тақиқланади.\n7. Номзодга 50 та тест саволи берилади.\nТест саволларини ечиш учун 1,5 соат (90 дақиқа) вақт берилади.\n8. Ҳар бир тест саволида 4 тадан жавоб варианти берилади. Номзодлар тест саволларини ечишда фақат битта тўғри жавобни белгилаши лозим.\n9. Тест синовларини топшириш вақтида номзоднинг хонадан чиқиши тақиқланади, номзоднинг соғлиғи ёмонлашган ҳолатлар бундан мустасно.\n10. Номзодга тест синовларини қайта топширишга рухсат берилмайди.\n11. Тест синовларини ўтказиш вақтида тест синовлари ўтказилаётган хонада номзодлар, қабул комиссияси аъзоларидан ташқари бошқа шахсларнинг бўлиши тақиқланади.\n12. Тест синовларини белгиланган муддатдан олдин бажарган ёки тест синовларини бажариш учун ажратилган вақт тугагач, шу вақтнинг ўзида номзодга унинг тест синовлари натижалари компьютер экранида эълон қилинади.\n13. Номзоднинг тест саволларига берган тўғри жавобларига автоматик равишда компьютер дастури орқали ҳар бир тўғри жавоб учун «1» балл берилади.\n14. Номзоднинг компьютер экранида эълон қилинган тест синовлари натижалари қуйидагича «5» баллик тизимда баҳоланади:\n41 — 50 балл берилган бўлса — «5» балл билан баҳоланади;\n31 — 40 балл берилган бўлса — «4» балл билан баҳоланади;\n21 — 30 балл берилган бўлса — «3» балл билан баҳоланади;\n11 — 20 балл берилган бўлса — «2» балл билан баҳоланади;\n1 — 10 балл берилган бўлса — «1» балл билан баҳоланади.\nНомзоднинг компьютер экранида эълон қилинган тест синовлари натижаси «0» бўлган ҳамда тест синовларида узрсиз сабабларга кўра қатнашмаган номзодлар «0» балл билан баҳоланади.\n15. Тест синовларининг натижалари бўйича шу куннинг ўзида мазкур Методиканинг иловасига мувофиқ шаклда қайднома расмийлаштирилади.\n16. Қайднома тест синовларини ўтказишда иштирок этган қабул комиссиясининг аъзолари томонидан имзоланади ҳамда шу куннинг ўзида қабул комиссиясининг масъул котибига топширилади.\nНомзодларнинг компьютер техникасини ва ахборот-коммуникация технологияларини эгаллаб олганлик даражасини текшириш натижалари бўйича\n1. Номзод якка тартибдаги якуний суҳбат ўтказиладиган хонага ўзининг шахсини тасдиқловчи ҳужжатини кўрсатган ҳолда киритилади.\n2. Қабул комиссияси аъзолари якка тартибдаги якуний суҳбатга кирган ҳар бир номзодга 3 та савол беради.\n4. Номзод саволларга белгиланган муддатдан олдин жавоб берса у хонани тарк этади.\n5. Номзодлар саволларга берган жавобларига қараб қуйидаги мезонлар асосида «5» баллик тизимда баҳоланади:\nномзод тўғри хулоса ва қарор қабул қилади, ижодий фикрлай олади, мустақил мушоҳада юритади, моҳиятини тушунади, билади ва айтиб беради деб топилганда — «5» балл;\nномзод мустақил мушоҳада юритади, моҳиятини тушунади, билади, айтиб беради ва тасаввурга эга деб топилганда — «4» балл;\nномзод моҳиятини қисман тушунади, билади, айтиб беради ва тасаввурга эга деб топилганда — «3» балл;\nномзод билмайди, айтиб бера олмайди ва тасаввурга қисман эга деб топилганда — «2» балл;\nномзод билмайди, айтиб бера олмайди ва тасаввурга эга эмас деб топилганда — «0» балл қўйилади.\n6. Номзоднинг саволларга берган жавобига қабул комиссиясининг ҳар бир аъзоси номзодга ўз баҳосини қўяди. Қўйилган барча баллар умумлаштирилиб, номзоднинг ўртача арифметик бали аниқланади.\n7. Якка тартибдаги якуний суҳбат натижалари бўйича шу куннинг ўзида мазкур Методиканинг иловасига мувофиқ шаклда қайднома расмийлаштирилади.\n8. Қайднома якка тартибдаги якуний суҳбатни ўтказишда иштирок этган қабул комиссиясининг аъзолари томонидан имзоланади ҳамда шу куннинг ўзида қабул комиссиясининг масъул котибига топширилади.\n20__ йил «____»__________\nҲарбий-профессионал танлаш тадбирлари натижалари бўйича\nПсихофизиологик ўрганиш натижаси бўйича тўпланган балл\nДиктант натижаси бўйича тўпланган балл\nКомпьютер техникасини ва ахборот-коммуникация технологияларини эгаллаб олганлик даражасини текшириш натижаси бўйича тўпланган балл\nЯкка тартибдаги якуний суҳбат натижаси бўйича тўпланган балл\nТест синовларини топширишга қўйиш (қўймаслик) тўғрисидаги қарор\n(Қонун ҳужжатлари маълумотлари миллий базаси, 01.06.2018 й., 10/18/3019/1297-сон; 14.05.2019 й., 10/19/3019-1/3117-сон)


Португалиянинг собиқ президенти Жоржи Сампайю 81 ёшида вафот этди. The Portugal News нашрининг хабар беришича, Сампайю 27 августда нафас олишдаги муаммолар билан Лиссабондаги шифохонага даволаниш учун ётқизилган. У, шунингдек, юрак-томир касалликларидан азият чеккан.\nПортугалия ҳукумати собиқ президентнинг вафоти муносабати билан мамлакатда 11 сентябрдан бошлаб 3 кунлик мотам эълон қилди.\nСампайю Португалия президенти лавозимини 1996 йилдан 2006 йилгача қаторасига икки муддат эгаллаган. Бунгача 1990 йилдан 1995 йилгача пойтахт Лиссабон мэри сифатида фаолият юритган. У президент лавозимидан кетгач БМТ бош котибининг силга қарши кураш бўйича махсус вакили, БМТнинг Цивилизациялар альянсидаги вакили лавозимларини эгаллаган.\nСампайю 2015 йилда демократияни мустаҳкамлаш ва инсон ҳуқуқларини ҳимоялашга қўшган ҳиссаси учун БМТнинг Нельсон Мандела номидаги мукофоти билан тақдирланган.\n“Сампайю вафоти бутун Португалия учун катта йўқотишдир. Унинг ҳаёти барчамизга ўрнак ҳисобланади”, деб айтилган Португалия ҳукумати таъзияномасида.\n“Португалия ўзининг энг обрўли фуқароларидан бирини йўқотди. У доим мамлакати учун фахр билан ва аъло даражада хизмат қилган”, деб таъкидлаб ўтган Португалия парламенти спикери Эдуардо Ферро Родригес.\nПортугалияда 12 ёшдан 15 ёшгача бўлган ўсмирларни коронавирусга қарши эмлашга рухсат берилди


Путин ва Эрдўғоннинг қачон учрашиши маълум...\n17.08.2018 11:15 0 1459\nРоссия ва Туркия президентлари Владимир Путин ва Ражаб Тоййиб Эрдўғоннинг учрашуви Теҳронда, сентябрдаги Россия, Туркия ва Эрон саммитида бўлиб ўтади. Учрашув ўтказилиши ҳақида Россия президентининг матбуот котиби Дмитрий Песков маълум қилган, деб ёзмоқда «Korrespondent.net».\nУнинг сўзларига кўра, аввалроқ Истамбулда бўлиши айтилган Россия, Туркия, Германия ва Франция раҳбарлари саммити бекор қилинган. Бу маълумотни Туркия президенти маъмурияти ва мамлакат ТИВда ҳам тасдиқлашган.\nИстамбулда Россия, Туркия, Германия ва Франция раҳбарлари саммити бўлиб ўтиши ҳақида Эрдўғон ўзининг июль ойидаги интервьюсида айтган эди. У саммитнинг 7 сентябрда бўлиб ўтишини ҳам маълум қилган эди. Эндиликда Песковнинг сўзларига кўра, Россия, Эрон ва Туркия саммити айнан шу санада бўлиши мумкин.\nПутин саммит Ражаб Тоййиб Эрдўғон


Ҳоким йўқлаб келди – Сурхон тонги\nБош саҳифа / Сиёсат / Ҳоким йўқлаб келди\nДекабр 26, 2018\tСиёсат Изоҳ қолдириш 709 Кўрилди\nЎзбекистон ёшлар иттифоқи Марказий Кенгаши “Ёшлар пресс клуби”да Шеробод туман ҳокими Ў. Бобоқулов ҳамда Тошкент шаҳридаги олий таълим муассасаларида таҳсил олувчи шерободлик талабалар иштирокида “Ҳоким ва ёшлар” учрашуви бўлиб ўтди.\nУнда туман ҳокимининг биринчи ўринбосари У. Панжиев, Ўзбекистон ёшлар иттифоқи Шеробод туман Кенгаши раиси А. Тожиев, “Yоshlar —kelajagimiz” жамғармаси туман филиали директори Б. Мажидов, шунингдек, туман соғлиқни сақлаш, бандликка кўмаклашиш, маданият бўлими, маҳаллалар кенгаши каби ташкилотлар раҳбарлари ҳамда 150 га яқин шерободлик талаба иштирок этди.\nТуман ҳокими Ў. Бобоқулов ёшлар билан самимий мулоқотда бўлди.\n— Бугунги учрашув режа ва мақсадларим йўналишини қатъий белгилаб олишимга туртки бўлди, — дейди Тошкент аграр университети талабаси Алишер Боймуродов. — Авваллари иккиланиб юрардим. Ўқишни тугатиб борсам, иш топа оламанми, ёш мутахассис сифатида турли тўсиқларга дуч келмайманми, деб. Энди фикрим тамоман ўзгарди. Шахсан туман раҳбари келиб, бизнинг ҳолимиздан хабар олди, келгусидаги режаларимиз билан қизиқди ва биргаликда ишлашга таклиф қилди. Таълим олаётган соҳам қишлоқ хўжалиги билан боғлиқ. Туманимизда қишлоқ хўжалигини ривожлантириш имконияти юқори. Шунинг учун ўқишни тамомлаб, туғилиб ўсган жойимга қайтиб, янги лойиҳаларимни ҳаётга татбиқ қилиш ниятидаман.\nУчрашув давомида талабалар учун дастурхон ёзилди ва концерт дастури намойиш этилди. Ўзбекистон халқ артисти Маҳмуд Номозовнинг ташрифи ва дилтортар қўшиқлари барчани шод этди. Ўзбекистонда хизмат кўрсатган артист Ҳосила Раҳимованинг қўшиқлари оловқалб ёшларни рақсга чорлади. Тўйга тўёна билан деганларидек йиғилганларга туман ҳокимлигининг байрам совғалари ҳам топширилди.\nУшбу учрашув ёшлар қалбида бир умрга муҳрланиб қоладиган дийдорлашувга айланди. Шерободлик талабалар томонидан тумандаги ислоҳотларни ривожлантириш бўйича берилган таклиф ва ташаббуслар туман ҳокимлиги томонидан қўллаб-қувватланадиган бўлди.\nОлдинги Китобга муҳаббат\nКейинги Хориж тажрибаси\nБулбулдайин сайраб чиққан дўмбирам


Леонардо Ди Каприо олмос стартапига инвестиция қилади\n21:31 / 12.11.2015\nГолливуд актёри Леонардо ДиКаприо синтетик олмослар ишлаб чиқарувчи Diamond Foundry компанияси билан стартап бошлади, деб хабар бермоқда CNBC телеканали.\nМартин Росхайзен томонидан асос солинган Nanosolar компанияси синтетик олмос ишлаб чиқишни ривожлантириш технологияларини жорий этгани боис, ўтган олти ой давомида 500 миллион доллар сармоя қўлга киритди. Компания асосчисининг сўзларига кўра, янги технология электрон чиплар ва қуёш батареяси таржрибаси асосида ишлаб чиқилган. Янги технологиялар асосида олмос ишлаб чиқариш билан Росхайзеннинг янги компанияси — Diamond Foundry шуғулланади.\nАктёр Леонардо ДиКаприо Силикон водийси вакиллари билан бирга янги стартапни йўлга қўйди. Унинг фикрича мазкур компания сабаб табиий олмос қазиб олишда атроф-муҳитга етадиган зарар маълум бир миқдорда камаяди.


ЎзА - Сайловчиларнинг ҳуқуқий билимлари оширилмоқда\nСайловчиларнинг ҳуқуқий билимлари оширилмоқда\nФавқулодда вазиятлар вазирлиги Ёнғин хавфсизлиги институтида 438-сонли участка сайлов комиссияси томонидан "Сайлов қонунчилигига оид янгиликлар" мавзуида давра суҳбати ўтказилди.\nУнда Тошкент шаҳар Сергели тумани прокуратураси ходимлари, участка сайлов комиссияси аъзолари, профессор-ўқитувчилар, курсантлар, кенг жамоатчилик ҳамда оммавий ахборот воситалари вакиллари иштирок этди.\nМаълумки, сайлов мамлакатда олиб борилаётган демократик ислоҳотлар, яқин ва олис истиқбол учун белгилаб олинадиган стратегик тараққиётнинг дастурий вазифаларини амалга оширишда катта аҳамият касб этади.\nТадбирда бўлажак муҳим сиёсий жараёнга тайёргарлик ҳақида сўз юритилди. Партияларнинг Сайловолди дастурида белгиланган устувор мақсадлар ҳаётий мисоллар орқали тушунтирилди.\nТаъкидланганидек, бу йилги сайловнинг аввалгиларидан энг муҳим фарқли жиҳатларидан бири унинг илк бор янги Сайлов кодекси асосида ўтказилишидир. Аҳамиятга молик жиҳати, кодексдан сайловларни умумэътироф этилган халқаро стандартлар ва принциплар асосида демократик, очиқ-ошкора ва шаффоф ўтказишга хизмат қиладиган ўттиздан ортиқ янги норма ва қоида жой олган. Амалда бўлган кўплаб чекловлар чиқариб ташланган. Шунингдек, "Бир сайловчи – битта овозга эга" тамойилини таъминлаш мақсадида юртимиз миллий сайлов тизимига сайлов жараёнини бошқариш ахборот тизими ва сайловчиларнинг ягона электрон рўйхати татбиқ этилмоқда.\nТадбир сўнггида иштирокчилар ўзларини қизиқтирган саволларга атрофлича жавоб олди.


BMW X7 кроссоверига рақобат қиладиган 5 та йўлтанламас\n16:45 / 11.09.2017\nБир неча кун аввал Германиянинг BMW автомобилсозлик компанияси 5 метрлик X7 кроссоверини намойиш қилган эди. BMW ниҳоят 6 ўриндиқли 3 қаторли йирик йўлтанламас ишлаб чиқаришга қарор қилгани қувонарли, албатта. Тўғри, ҳозирча, у концепт, бироқ унинг серияли намунаси келаси йилда пайдо бўлиши кутилаяпти. Айтиш мумкинки, тайёр йўлтанламас прототипдан унчалик ҳам фарқ қилмайди. Хўш, янги модель автомобиль бозорида қандай машиналар билан харидорлар ишончи учун куч синашишига тўғри келади? Даставвал, қисқача BMW X7 ҳақида.\nПрототипнинг тўлиқ номи BMW Concept X7 iPerformance деб номлаанган. У гибрид агрегат, 23 дюймли дисклар, 12,3 дюймли электрон ускуналар панели ва ички ўрнатилган диодли панорамали томга эга. Унинг техник хусусиятлари борасида маълумотлар мавжуд эмас. Аммо, узунлиги – 5020 мм ва ғилдираклар базаси – 3100 мм экани аниқ.\nСалонда 3 қатор ўриндиқлар жойлаштирилган. Ҳар бирига алоҳида мультимедиа тизими ўрнатилади. Маҳаллий тармоқ орқали маълумотларни алшмашиш имконияти ҳам тақдим этилади. Мусиқа, сурат, сайтларга ҳаволалар бир экрандан иккинчисига узатилади. Ресторан манзилини эса, электрон почтадан навигация тизимига юбориш ҳам мумкин.\nЭнг катта «Лексус» ҳам 6 ўрин ва 3 қаторли ўриндиқга эга бўлиб, чарм ва ноёб ёғоч билан ишлов берилган. Йўлтанламаснинг 367 от кучига эга бензинли 5.7 л V8 ёки 272 от кучига эга 4.5 л V8 моторли намунасига буюртма бериш мумкин.\nОрқа қаторда иккита 11,6 дюйм экранли бир-биридан мустақил мультимедиа тизими мавжуд. Олдинда каттагина совутиладиган бўлинма ва қиммат Mark Levinson мусиқа жиҳозлари ўрнатилган.\nInfiniti компаниясининг энг йирик йўлтанламасида 7 та ёки саккизта ўриндиқ жойлаштирилади. Унинг куч агрегати 405 от кучига эга 5.6 л V8 мотори бўлиб, 7 диапазонли автоматик узатмалар қутиси ёрдамида машинани ҳаракатга келтиради. У 7,5 сонияда «юз»га чиқа олади.\nЭнг орқа ўриндиқларига DVD-мультимедиа тизими, 7 дюймли экранлар, бир жуфт симсиз қулоқчин тақдим этилади. Иқлим назорати ва ўриндиқларни иситиш ҳам ёддан кўтарилмаган.\nГермания автомобилсозларининг яна бир вакили йирик «Мерседес» –X7 прототипидан ҳам каттароқдир. У 249 от кучига эга 3.0 л V6 дизель мотори, 333 ва 455 от кучига эга бензинли двигателлар билан таклиф этилмоқда. Бундан ташқари, кучайтирилган GLS 63 намунаси 585 от кучли 5.5 л V8 агрегатга эга бўлади.\nМодель жиҳозларига учинчи қатор ўриндиқлари, орқа ўриндиқларни иситиш ва мультимедиа тизими ҳам киради.\nАмериканмен «Навигатор» йўлтанламаси 456 от кучига эга бўлиб, 3,5 л жуфт-турбо мотор билан 10 босқичли автоматик узатмалар қутисида ҳаракатланади. Унга проекция дисплейи, атрофни намойиш қилувчи камера (360 даража), адаптив круиз назорати, уқаловчи олд ўриндиқлар.\nИккинчи қаторда 2 та 10 дюйм экранли кўнгилочар тизим жойланган. Умуман, салонда 6 та USB-тирқиш, 4 та 12 вольт ва битта 110 вольтли розетка ҳам бор.\nEscalade моделини узунроқ ёки калтароқ намунаси мавжуд. Йўлтанламасга фақат битта 409 от кучли, 6,2 л ҳажмли мотор ўрнатилади ва АУҚ воситасида автомобиль ҳаракатланади.\nИккинчи қаторида 2 та алоҳида ўриндиқ бўлиб, тирсак қўйгичли ва ўринни иситиш тизимига эга. Учинчи қатордаги ўриндиқлар электрузатма ёрдамида йиғилади. Мультимедиа тизимига 9 дюймли экран (узунроғида 2 та дисплей), Blu-Ray қурилма ва 2 та симсиз қулоқчин киради.\nкроссовер йўлтанламас BMW X7


Бобомурод Абдуллаев судидаги гувоҳ нега маҳкамани йиғлаб тарк этди? « Ўзбекистон Халқ Ҳаракати\nБобомурод Абдуллаев судидаги гувоҳ нега маҳкамани йиғлаб тарк этди?\n05 April 2018 - 19:45\n4 апрел куни Жиноят ишлари бўйича Тошкент шаҳар судида журналист Бобомурод Абдуллаев маҳкамасида гувоҳ сифатида Чарос Абдуллаева қатнашган. Маҳкамада иштирок этган журналист Малоҳат Эшонқулова гувоҳ суд залига ўз эрки билан келмаган бўлиши мумкинлигини айтади.\n“Чарос Абдуллаева кунлар иссиқ бўлса ҳам оёғига этик кийиб келди. Кейин уни судланувчилар олиб кириладиган эшикдан чиқаришди. У ерда гувоҳни қаймоқранг машина кутиб олди. Суднинг орқа ҳовлисига фақат судья, прокурор ва ДХХ ходимларининг машиналари қўйилиши мумкин. Чарос суд залидан чиқиши билан ўксиб-ўксиб йиғлаб юборди”, дейди Малоҳат Эшонқулова.\nҲуқуқ фаоли ва журналист Малоҳат Эшонқулова ҳеч кими йўқ бўлган Чарос Абдуллаева Бобомурод Абдуллаевга қарши кўрсатма бериш учун қишдан бери ДХХ тергов изоляторида ушлаб турилган бўлиши мумкин деган тахминни олдинга суради.


Менгзиё Сафаров. Тоғларда гулхан ёнади (ҳикоя) | www.ziyouz.uz\nБош саҳифа Ўзбек насри онлайн антологиясиМенгзиё Сафаров (1938-1994)Менгзиё Сафаров. Тоғларда гулхан ёнади (ҳикоя)\n— Ана кўрдингми? — дерди Самад маънодор боқиб, суҳбатдошининг нозик жойидан тутган кишидек. — Ҳеч ер тоққа келмайди…\n— Бинолар… — Камол мужмал жавоб беради. Ҳамсуҳбатининг эзмалиги уни зериктиради. Отни қистайди ва дам ўтмай гап мавзуини ўзгартириш учун сўрайди:\n— Кейин… Ана, отам келяпти…\n— Бўпти… Исми Ойхол.\n— Қизиқ… Мен ишонмайман.\n— Ҳали сирканг сув кўтармай қолдими. Отангга айтсам-ку, мулла килиб қўяди.\n— Самад, гапларинг мунча совуқ-а? — деди у ўрнидан тураркан. — Камол, ўғлим, гулханга ўтин ташла, гуриллаб ёнсин, — Азим вазмин бўлишга уринарди. — Совқотдим…\n← Аввалги Аввалги Неъмат Аминов. Туғилган куним қани? (ҳикоя)\nКейинги → Кейинги: Муҳаммад Салом. Қарз (ҳикоя)


«Ўзбекистон ҳақиқатпарварлик ва адолат тушунчаларига мос келадиган давлат сиёсати моделини танлади» — Иқтисодий тадқиқотлар ва ислоҳотлар маркази — Review.uz\nПрезидент Мурожаатномада нозик муаммоларни, жумладан, камбағаллик масаласини кун тартибига очиқ кўтариб чиқди, дейди Иқтисодий тадқиқотлар ва ислоҳотлар маркази директори Обид Хакимов.\nМен давлат раҳбарининг бугунги Мурожаатномасини диққат билан тинглаб яна бир бор нозик муаммоларни, жумладан, камбағаллик масаласини кун тартибига очиқ кўтариб чиққанликларини гувоҳи бўлдим, дейди Иқтисодий тадқиқотлар ва ислоҳотлар маркази директори Обид Хакимов.\nКамбағалликни камайтириш бўйича комплекс ва ностандарт ёндашувлар зарурлигига эътибор берилди.\nКамбағаллик - илгари Ўзбекистонда расмий даражада тан олинмаган энг оғриқли муаммолардан бири бўлиб келган, аммо бугунги кунда бу ҳақиқат очиқ тан олинмоқда.\nПрезидент камбағаллик муаммосини бартараф этиш масаласига тўхталаркан, уни кредитлар, ижтимоий нафақалар ёки уй-жой билан тўлаш орқали ҳал қилиш мумкин эмаслигини таъкидлади. Бу муаммони ечишда таълим, соғлиқни сақлаш, ичимлик суви, энергетика ва йўл инфратузилмасидаги мураккаб масалаларни ҳал қилишимиз керак.\n"Темир дафтар" реестрига тўғрисида гап кетганда, асосий мақсад - аҳолининг эҳтиёжманд гуруҳларини тўғри аниқлаш ва шу асосда манзилли ишларни ташкил этиш эҳтиёж мавжуд.\nБутун мамлакат бўйлаб ягона ижтимоий реестр ишга туширилади. Ушбу электрон тизим фуқароларни улар олиши мумкин бўлган ижтимоий имтиёзлар ва хизматларга самарали уланиши имконини беради.\nСирдарё вилоятида муваффақиятли синовдан ўтгандан сўнг тизим бутун Ўзбекистон бўйлаб амалга оширилиб, эҳтиёжманд фуқароларнинг ҳеч қайсиси эътибордан четда қолмаслигини таъминлаб беради.\nНатижада, манзилли аниқланган контингент - кўп болали оилалар, ота-оналари қийин аҳволга тушиб қолган болаларни қўллаб-қувватлашга берилган эътибор давлат томонидан инсон манфаатлари биринчи ўринга қўйилганлигини аниқ кўрсатди.\nИнсон қанчалик ҳимоясиз бўлса, унга қаратилган қўллаб-қувватлаш чоралари шунчалик кучли ва самаралироқ бўлади. Ишончим комилки, бу мантиқ коронавирус пандемияси пайтида ишлаган. Вируснинг Ўзбекистонга кириб келишидан анча олдин устувор вазифалар белгилаб қўйилган эди.\nАйнан ҳозир жаҳондаги етакчи олимлардан бири бўлган Жон Ролснинг “Адолат назарияси”да келтирилган адолат шартномаси модели тўғрисидаги фикрларни таъкидлаш ўринли.\nРоулз “Адолат – давлат институтларининг биринчи фазилати” деб ҳисоблайди. Шу билан бирга, у “адолатни тўғрилик" деб ҳисоблаган ҳолда, ижтимоий адолатга асосий эътиборни қаратади, яъни одамлар ўзларига нисбатан баҳо бергани каби, адолат масалаларини бошқа одамларга нисбатан ҳам баҳолаш мақсадга мувофиқ эканлигини англатади.\nАйтиш мумкинки, сўнгги тўрт йилда амалга оширилган ислоҳотлар шуни кўрсатадики, Ўзбекистон ҳақиқатпарварлик ва адолат тушунчаларига мос келадиган давлат сиёсати моделини танлаган.\nЯна бир таниқли олим Алфред Маршал таъкидлаганидек, иқтисодий тадқиқотларнинг асосий ва олий мақсади камбағалларга ёрдам беришдан иборатдир.


Ўзбекистон Республикаси Олий Мажлиси Сенати раиси Танзила Норбоева яқинда бир йиғилишда бугунги кунда депутатлар қилиши лозим бўлган ишларни журналистлар бажараётганини мардона эътироф қилди.\nДепутатлар – ҳар доим халқ билан бирга бўлиши, уларнинг қувончу дардига ҳамнафас яшаши лозим бўлган шахс деб тавсифланади. Аслида эса шу давргача айрим ҳудудларда шўролар давридагидай сессияда қарсакбозлик билан шуғулланиб, яна қайта-қайта сайланиб келаётган депутатлар борлиги ҳам сир эмас. Бундайлар билими ва салоҳияти бир нави, бироқ кимнингдир таниши ёки ўтирган мансаб лавозими туфайли нуфузли мақомга номзодини қўйишган, халқ эса уларнинг сайловгача берган қоп-қоп ваъдаларига ишониб, овоз беришган. Минг таассуф...\n22 декабрда бўлиб ўтадиган сайловлар ҳар галгидан ўзгача, чинакам демократик руҳда бўлиб ўтиши ҳақида кўп гапириляпти. Хўш, бунга чиндан ҳам асос борми?\nАйрим ҳудудларда партиялар томонидан кўрсатилган номзодлар халқ билан учрашиб, бундан буёғига бошқача: халқ билан бирга ишлашини гапиряпти, муаммоларни ҳал қилиб беришни ваъда қиляпти. Кимдир уларга ишоняпти, кимдир эса... узоқ йиллардан бери давом этиб келаётган ваъдабозликдан бошқа нарса эмасмикан деган хавотирда.\nТўғри, халқнинг дарди, ташвиши билан ёниб-куядиган депутатлар ҳам йўқ эмас. Улар ўзининг депутатлик даврида ўнлаб муаммоларни ҳал қилишда камарбаста бўлди. Қатор-қатор масалаларни ҳал қилиш мақсадида мутасаддиларнинг эшигини эртаю кеч тақиллатишдан чарчамади. Раҳбарлар ундан безор ҳам бўлиб кетишди ҳатто. «Навбатдаги сайлов келсин ҳали, ўшанда мендан кўрасан!» деган ёшуллилар ҳам бўлди.\nМана, навбатдаги сайловга ҳам саноқли кунлар қолди. Халқ депутатлари Янгиариқ туман кенгаши депутати Рўзибой Маткаримов эса бу галги сайловда депутатлик учун номзодини қўя олмади...\nРўзибой ўрта махсус маълумотга эга, Хива педагогика билим юртини тамомлаган. Оилавий шароити тўғри келмаганлиги сабаб олий ўқув юртига кириб ўқий олмади. «Энди қирчиллама қирқ ёшимдаман, албатта университетга кириб ўқийман», дейди у.\nЎрта махсус маълумотга эга бўлса ҳам Рўзибой Маткаримов пишиқ билимга эга. Болаликдан ижодга қизиққанлиги сабаб даврий нашрларда ўзининг фотолавҳа ва мақолалари билан қатнашиб турарди. Бир неча йил «Фидокор», «Хоразм иқтисодиёти», «Янгиариқ овози» газеталарида мухбир бўлиб хизмат қилди. Ўзининг куюнчаклиги, тўғрисўзлиги билан танилган.\nЎтган галги сайловлар даврида «Миллий тикланиш» демократик партияси томонидан Рўзибой Маткаримов туман кенгаши депутатлигига номзод қилиб кўрсатилган эди.\n– Ўшанда мен унинг ишончли вакили бўлганман. Сайлов куни одамлар Рўзибойни алқаб, дуои хайр қилиб, унга овоз бериб кетишарди. Ишонасизми, у 89 фоиз овоз билан муқобил номзодни мағлуб қилганди, – дея ўтган галги сайлов жараёнларини эслайди Р.Маткаримовнинг ишончли вакили бўлган журналист Муборак Бекжонова.\n89 фоиз овоз! Бунга кўпчилик ишонмаслиги мумкин. Бироқ оддий халқ фарзанди сифатида талайгина муаммоларга ечим топишга енг шимариб келаётган жўмард йигитга қишлоқдошларининг ҳурмати чексиз, ишончи баланд эди. Унинг депутатликка сайланса, яна бошқа муаммоларнинг ижобий ҳал қилиниши мумкинлигига қаттиқ умид боғлашарди.\nҲақиқатан ҳам Рўзибой депутатликка сайлангач одамларнинг анча-мунча умиди рўёбга чиқди. Қисқа давр ичида у элликка яқин ечимини кутиб ётган масалаларнинг тез ва сифатли ҳал қилинишига ҳисса қўшди. Ёшларни иш билан таъминлаш, тадбиркорларга ер ажратилиши, қишлоқда мактабгача таълим муассасаси қурилиши, муҳтож оилаларни уй-жой билан таъминлаш, ҳужжатсиз мигрантларни ўз юртига олиб келиш... каби катта муаммоларни ҳал қилиш учун ўз ваколатидан унумли фойдаланган ҳолда фаолият юритди.\n– Янгиариқ туман ҳокими Мақсуд Саидов ва унинг ўринбосарлари номига ойда бир-икки бора депутатлик сўрови юборардим. Бора-бора у депутатлик сўровларимга мутлақо жавоб бермай қўйишди, – дейди Рўзибой Маткаримов.\nР.Маткаримовда отнинг калласидай юрак бор экан. Йиғилишлардан бирида туман раҳбарларидан бири фермерларга шахсиятига тегадиган муомалада бўлади. Шундан сўнг ҳуқуқни муҳофаза қилувчи идоралардан бирининг раҳбари инсон ҳуқуқлари тўғрисида узундан узоқ ваъз ўқийди. Бу лўттибозликка чидай олмаган Р.Маткаримов сўзга чиқиб: «Сиз инсон ҳуқуқлари бўйича ажойиб, баландпарвоз гапларни айтдингиз. Ахир кўз ўнгингизда фермерларга қилинаётган муомалани кўриб, сиз нега жим қараб турибсиз?» – дейди.\n2019 йил баҳорида Р.Маткаримов ХIХ аср охирлари ва ХХ аср бошларида яшаган немис меннонитлари яшаган Оқмачит маҳалласини сайёҳлик маршрутига киритиш масаласини кўриб чиқиш учун туман сессияси кун тартибига киритиш таклифини ўртага ташлайди. Таклиф «Миллий тикланиш» партияси Янгиариқ туман кенгаши раиси Ф.Юсупов томонидан эътиборсиз қолдирилгач, Р.Маткаримов ушбу партия аъзолигини тарк этишга мажбур бўлади. Аъзоликдан чиқаркан, ўз иддаоларини «Миллий тикланиш» партияси вилоят кенгаши раисига бир неча варақдан иборат хитобнома орқали йўллайди. «Энг катта жазо – эътиборсизлик» дегандек, партиянинг вилоят кенгаши раҳбари бу мурожаатга жавобан лом-мим демайди.\nБу ёш депутатнинг ҳақиқатпарварлиги бугунга келиб қимматга тушди. Туман мутасаддиларининг энсасини узоқ қотирган Р.Маткаримов номзоди айни сайловолди жараёнида асоссиз равишда рўйхатга олинмади.\nБугун елиб-югуриб ишлайдиган депутатлар жуда муҳимлиги ҳақидаги оташин сўзларга ишонган ЎзЛиДеП туман кенгаши раиси О.Раззоқов Рўзибойни ўз партиясига аъзоликка таклиф қилади.\n– Менга партиянинг аҳамияти йўқ, энг муҳими халқ муаммоларига ечим топиш ваколатим бўлса бўлгани, – дея гурунгни давом эттиради Рўзибой. – Шунинг учун ҳам партия туман кенгаши раиси таклифига дарҳол кўндим. Таассуфки... О.Раззоқов туманнинг казо-казо раҳбарлари ҳузурига кириб чиқдию, ранги бўзарганча «Узр, биз сенинг номзодингни рўйхатга ололмаймиз. Бизга олий маълумотли номзодлар керак», деган жавобни берди.\nДарҳақиқат, мамлакатимизнинг барча минтақаларида 22 декабрда бўлиб ўтадиган Олий Мажлис Қонунчилик палатаси ва маҳаллий кенгашлари депутатлигига сайловларга қизғин тайёргарликлар кўрилмоқда. Депутатликка номзодини қўйган шахс халқпарвар, виждони уйғоқ шахс бўлиши ҳақида кўп гапириляпти. Янгиариқда эса бундай шахс номзоди арзимас баҳона билан рўйхатга олинмади.\n🕔13:32, 03.06.2020 ✔91\n🕔11:22, 27.05.2020 ✔385\n🕔11:16, 27.05.2020 ✔167\n✔ 385 🕔 11:22, 27.05.2020\n✔ 167 🕔 11:16, 27.05.2020\n✔ 170 🕔 11:14, 27.05.2020


Ҳудудларни комплекс ривожлантириш бошқармалари ва бўлимларининг вазифалари белгиланди | NORMA.UZ\nҲудудларни комплекс ривожлантириш бошқармалари ва бўлимларининг вазифалари белгиланди\nВазирлар Маҳкамасининг 23.03.2016 йилдаги 82-сон Қарори билан вилоятлар, Тошкент шаҳри, туманлар ва шаҳарлар ҳокимликларининг ҳудудларни комплекс ривожлантириш йиғма бошқармалари ва бўлимлари тўғрисидаги намунавий низомлар тасдиқланди.\nХусусан, белгиланишича, йиғма бошқарма - вилоятлар ва Тошкент шаҳри ҳокимликлари бошқарув аппаратларининг таркибий бўлинмаси, бўлим эса туманлар ва шаҳарлар ҳокимликлари бошқарув аппаратларининг таркибий бўлинмаси ҳисобланади.\nЙиғма бошқарма ва бўлимнинг асосий вазифалари қуйидагилардан иборат:\nҳудудни иқтисодий ва ижтимоий ривожлантириш даражасини тизимли таҳлил қилиш;\nтармоқ тузилмалари билан биргаликда минтақаларнинг саноат потенциалини, муҳандислик, йўл-транспорт ва телекоммуникация инфратузилмасини ривожлантириш чора-тадбирларини ишлаб чиқиш;\nҳудудий инвестиция дастурлари ишлаб чиқишни таъминлаш ва уларнинг амалга оширилиши устидан доимий мониторинг олиб бориш;\nқишлоқ хўжалигини янада ривожлантириш бўйича таклифларни чуқур таҳлил қилиш ва ишлаб чиқиш;\nминтақадаги демографик жараёнлар ҳамда аҳолининг жинс ва ёш таркибини таҳлил қилиш.\nЙиғма бошқарма ва бўлимлар бевосита ҳокимга бўйсунади. Йиғма бошқарманинг бўлим бошлиқлари ва уларнинг ўринбосарлари, бош ва етакчи мутахассислар ҳоким томонидан лавозимга тайинланади. Йиғма бошқармага бошлиқ раҳбарлик қилади, у ҳоким томонидан Иқтисодиёт вазирлиги билан келишган ҳолда лавозимга тайинланади ва лавозимдан озод қилинади. Йиғма бошқарма бошлиғи вақтинча бўлмаган тақдирда унинг вазифаларини ўринбосар бажаради, у айни пайтда йиғма бўлим бошлиғи ҳисобланади.\nТасдиқланган низомларда ҳудудларни комплекс ривожлантириш йиғма бошқарма ва бўлимларининг ҳуқуқ ва мажбуриятлари, шунингдек бошқарма бошлиғининг ўринбосари; бўлим бошлиғи; бўлим бошлиғининг ўринбосари; бош ва етакчи мутахассис лавозимига тайинлаш учун маълумоти ва иш стажига доир талаблар белгиланди.\nЙиғма бошқарма ходимларининг лавозим маошларига ҳар ойлик устамалар, шунингдек узоқ муддат ишлаганлиги учун тўловлар ҳокимнинг қарорига мувофиқ тўланади.


Тинчлик йўлидаги халқаро кураш Женева конвенцияларининг 70 йиллигига (2019 йил, 32 сон) | insonvaqonun.uz\nБош саҳифа/Олам ва одам/Тинчлик йўлидаги халқаро кураш Женева конвенцияларининг 70 йиллигига (2019 йил, 32 сон)\nАйни дам дунёнинг турли бурчакларида бирин-кетин ловиллаётган “оловли нуқталар”, Югославия, Ливия, Ироқ, Сурияда ҳамда Собиқ иттифоқ парчаланганидан сўнг МДҲда юз берган қуролли тўқнашувлар, фуқаролар урушлари ҳам шундан далолат беради. Маълумотларга кўра, 1945 йилдан буён ҳозирги вақтгача 150 дан ортиқ турли уруш ёхуд қуролли низолар юзага келган. Ана шу далилларнинг ўзи ҳам урушни тақиқлаш чинакам инсонийлик ва одиллик бўлишига қарамасдан, ушбу тақиқни ҳаётда ҳақиқатан амалга ошириш қанчалик қийинлигини кўрсатиб турибди.\nУруш ҳаракатлари ҳамон энг улкан ижтимоий офатлигича қолмоқда, одамларни жабру-жафоларга, ватангадоликка, улкан йўқотишларга маҳкум этмоқда. Айни шу сабабли тўхтамаётган қуролли низолар билан боғлиқ муносабатларга ҳуқуқий таъсир кўрсатиш долзарб аҳамият касб этиб бораяпти. Гуманитар ҳуқуқ эса бу борада қуролли низолар билан боғлиқ бўлган муносабатларни тартибга солишнинг бебаҳо воситаси бўлиб хизмат қилади. Демоқчимизки, турли даражадаги низоларга ҳуқуқий ечим топадиган ва инсонпарварлик ғояларига асосланиб, инсонларнинг ҳақ-ҳуқуқларини халқаро даражада ҳимоя қиладиган ҳужжатлар ва келишувларнинг улуши бунда катта бўлади. Негаки, уруш бўҳрони тирик-нотирик жонни аямай ютаётган даврларда, беҳисоб одамларнинг ҳаёти тамоман қадрсиз бўлган пайтда инсонпарварлик ғояси фақат бир неча конвенциялардагина акс эта бошлаган эди.\nХалқаро Қизил хоч ташкилоти қандай пайдо бўлди?\nХалқаро гуманитар ҳуқуқнинг вужудга келиши ва ривожланиши Дюнан ва унинг сафдошлари номи билан боғлиқ. Швейцариялик ёш тижоратчи Жан Анри Дюнан (1828-1910) Италияга 1859 йилдаги хизмат сафарида француз-италия ва австрия қўшинлари ўртасидаги Сольферино жангига бевосита гувоҳ бўлади. Жанггоҳда ярадорлар, минглаб ҳалок бўлаётганлар қисмати, азоб-уқубатлардан қийналаётганларни ўз кўзи билан кўради. Бу манзаралар унда даҳшат ҳисси билан бир ўринда чексиз раҳмдиллик ва инсонпарварлик туйғуларини уйғотади. Анри Дюнан ҳар қандай ҳолатда уларга ёрдам бериш мумкин, деб ҳисоблаган. У маҳаллий аҳолидан бир гуруҳини тўплаб, ярадорларнинг томонлардан қайси бирига мансублигидан қатъи назар, уларга дастлабки тиббий ёрдам кўрсатишни ташкил қилади. У 1862 йилда чоп этилган “Сольферино яқинидаги жанг тўғрисида хотира” китобида Европа давлатларида кўнгилли ёрдам бериш жамиятларини ташкил этиш зарурлиги тўғрисида ёзади. Шундан кейин ушбу инсонпарварлик ғоясини амалга ошириш ҳар томонлама, ялпи аҳамиятга эга бўлиб, бундай жамиятларни ташкил этиш жараёни дунёда кескин суръат билан ривожланиб борди. Дюнаннинг олижаноб ҳаракати унинг ҳамфикрларини шу қадар тўлқинлантириб юбордики, 1863 йилнинг февралида “Бешлар қўмитаси”нинг вужудга келиши айни Дюнаннинг ғояларини ҳаётга татбиқ этиш учун уларни бирлаштирди ва халқаро нодавлат ташкилоти — Халқаро қизил Хоч қўмитасининг дастлабки тамал тоши қўйилди. Дюнан бу борадаги саъй-ҳаракатлари туфайли 1901 йилда халқаро Нобель мукофотининг биринчи лауреатлигига эришди. Халқаро қизил Хоч ташкилоти эса уч марта 1917, 1944 ва 1963 йилларда тинчлик соҳасидаги ҳиссаси учун мазкур халқаро мукофотга сазовор бўлди. Шу тариқа Қизил Хоч асосчиларининг уруш жабрдийдалари тоифасини ҳимоя қилишга қаратилган мажбурий халқаро қоидаларни ишлаб чиқиш тўғрисидаги таклифи 1864 йилги биринчи Женева Конвенциясидан бошланади.\nҚуролли низоларни қонун доирасига киритиб бўладими?\nХалқаро гуманитар ҳуқуқ халқаро ҳуқуқ тармоғи сифатида таркиб топганига ҳали унча кўп бўлмади. Унинг вужудга келиши ХIХ асрнинг олтмишинчи йилларига тўғри келади ва у азалдан инсониятга беҳисоб кулфатлар келтириб, инсонлар ёстиғини қуритган ва ҳаётини яксон қилган урушнинг ғайриинсоний табиатига қарши ўлароқ юзага келган. Гуманитар ҳуқуқ томонидан кўзда тутилган чеклашлар ва тақиқлар қуролли низоларнинг жабрдийдаларини ҳимоя қилиш каби олижаноб мақсад йўлида ўрнатилади. Бундай мақсад борлигининг ўзиёқ давлатнинг зўравонлиги ва бебошлигига, унинг одамлар ҳаётига, инсоннинг шаъни ва қадр-қимматига беписанд муносабатда бўлишига монелик билдиради. Гуманитар ҳуқуқнинг амалий кучи айни шундаки, у қуролли низоларни, уларнинг турларидан қатъи назар, қонун доирасига киритади, ўзи ўрнатган қоидаларни бажаришга давлатларни мажбур этади.\nКОНВЕНЦИЯ кимларни ҳимоя қилади?\nКейинчалик Халқаро гуманитар ҳуқуқнинг кодификация жараёни жадаллашиб боргани сайин унинг нормалари томонидан ҳимоя қилинувчи шахслар доираси тобора кенгайиб борди. Пировардида, ёрдамга муҳтожларни ҳимоя қилувчи бу каби ташкилотларнинг вазифаси фақат уруш жабрдийдаларига эмас, оддий фуқароларга ҳам ёрдам кўрсатиш билан узвий боғлиқ бўлди. Бу эса Иккинчи жаҳон урушидан кейинги даврга тўғри келди, ўшанда 1949 йилда тўртта Женева Конвенцияси тузилган эди, уларнинг ҳар бири уруш жабрдийдаларининг муайян тоифасини ҳимоя қилишга бағишланди. Шулардан бири эса гуманитар ҳуқуқ тарихида илк бор тинч аҳолини ҳимоя қилиш билан боғлиқ бўлган муносабатларни тартибга солишга бағишланди.\n1949 йилнинг август ойида Женева Дипломатик конференцияси бўлиб ўтади, у 21 апрелдан 12 августгача давом этади. Ўшанда конференция қатнашчилари — ҳукуматлар вакиллари бу ерда қатор конвенцияларни, шу жумладан, 1907 йил 18 октябрдаги Гаага Конвенциясини ва 1929 йил 27 июлдаги Женева Конвенциясини ҳам қайта кўриб чиқадилар. Энди воқеликнинг ўзгарган шароити ва эҳтиёжига мосланиб, инсонпарварликка асосланган ҳуқуқий тизим янада такомиллаштирилиши ва ривожлантирилиши, айниқса, иккинчи жаҳон уруши оқибатларини инобатга олган ҳолда тараққий эттирилиши зарур эди. Уларни қайта кўриб чиқиш асосида конференция қатнашчилари қуйидаги тўртта битимни тузишга муваффақ бўлдилар:\nI Женева Конвенцияси — ҳаракатдаги армияларнинг ярадорлари ва беморларининг қисматини яхшилаш тўғрисида;\nII Женева Конвенцияси — денгиздаги қуролли кучлар таркибидаги ярадорлар, беморлар ва кемалари ҳалокатга учраган шахсларнинг қисматини яхшилаш тўғрисида;\nIII Женева Конвенцияси — ҳарбий асирлар билан муомалада бўлиш тўғрисида;\nIV Женева Конвенцияси — уруш вақтида тинч аҳолини ҳимоя қилиш тўғрисида.\nУрушнинг қонунлари ва одатларини тизимлаштирган гуманитар ҳуқуқ манбалари шу тариқа яратилган эди. 190 давлатдан ортиқ иштирокчи бўлган 1949 йилнинг 12 августидаги Конвенциялар ҳамда уларга доир 1977 йил 8 июнда қабул қилинган қўшимча иккита Баённомани Ўзбекистон Республикаси 1993 йил 3 сентябрда имзолаган.\n1949 йилдаги Женева Конвенциялари ва 1977 йилдаги Қўшимча Баённомалар халқаро гуманитар ҳуқуқнинг асосий ҳужжатлари ҳисобланади, улар маънавий-ахлоқий тамойилларга, умуминсоний қадриятларга ва биринчи навбатда инсонпарварликка асосланган. 1949 йилда тўртта Женева Конвенцияси имзоланиши муҳим тарихий воқеа бўлди, уларнинг мазмуни ҳозиргача ўз долзарблигини йўқотгани йўқ. Ушбу конвенциялар амалдаги армияда ярадор ва касалларни, тиббий ходимлар ҳамда кема ҳалокатига учраган ёки асирликка тушган шахсларни ҳимоялайди. Шунингдек, мазкур конвенциялар туфайли уруш пайтида фуқаролар ҳимояси қонунийлаштирилди.\nХалқаро Қизил хоч ташкилоти ва Ўзбекистон\nХалқаро Қизил хоч қўмитаси фаолиятининг муҳим йўналиши аҳолининг кенг қатлами ўртасида Халқаро гуманитар ҳуқуқ (ХГҲ) тўғрисидаги билимларни тарқатиш ҳисобланади. Ўзбекистон Қизил ярим ой жамияти 1995 йилда Қизил Хоч ва Қизил ярим ой жамиятлари халқаро федерацияси аъзолигига қабул қилинган. Мазкур ташкилотлар Ўзбекистонда аҳолини кучли ижтимоий ҳимоя қилиш, саломатлигини муҳофазалаш, тиббий маданиятини янада юксалтириш, турли фавқулодда вазиятларда тезкор ва малакали тиббий хизмат кўрсатиш масалалари билан шуғулланади. Жорий йил май ойида қуролли тўқнашувлар ҳудудида бўлган 156 та Ўзбекистон фуқаросини Суриядан мамлакатимизга қайтариш амалиётини ўтказишда ҳам бир қатор халқаро ташкилотлар қаторида халқаро Қизил хоч қўмитаси ҳам яқиндан кўмаклашганини алоҳида таъкидлаш лозим Тошкент давлат юридик университети (муқаддам ТДЮИ) Халқаро Қизил хоч ташкилотининг(ҲҚХТ) Ўзбекистондаги ваколатхонаси билан гуманитар ҳуқуқларга оид билимларни олий ўқув юртлари ва академик муассасалар ўртасида тарқатиш дастури доирасида кўп йиллар давомида ҳамкорлик қилиб келди. Жумладан, “Халқаро гуманитар ҳуқуқи” фани республикамизнинг қатор олий ўқув юртлари (ТДЮИ, ЎзМУ, ЖИДУ) ўқув режасига махсус ва факультатив курс сифатида киритилган ва қатор дарслик ҳамда ўқув қўлланмалари ҳамкорликда яратилган. Ана шу ҳамкорлик асносида Марказий Осиё мамлакатлари орасида биринчи бор ўзбекистонлик олима Г.М.Тансиқбоева муаллифлигида ўзбек ва рус тилларида “Халқаро гуманитар ҳуқуқи” номли дарслик тайёрланган. Бундан ташқари, муқаддам мазкур ўқув юртларининг бир қатор ўқитувчилари ХҚХТ томонидан Халқаро гуманитар ҳуқуқи фанига оид ташкил қилинган ўқув дастурларида иштирок этганлар. Мазкур ўқув курслари уларнинг бу фанга доир касбий малакасини кенгайтириш ҳамда янги билимлар билан бойитишга хизмат қилди.\nДавлатимиз хавфсизлиги ва барқарор иқтисодий тараққиёти, халқимизнинг осуда, фаровон ҳаёти ва бунёдкорлигини таъминлаш йўлида мамлакатимиз мудофааси, ташқи таҳдидларнинг олдини олиш қобилияти замон талаблари даражасида бўлиши муҳим аҳамият касб этади. Ўзбекистон халқаро миқёсдаги асосли ва эзгу ташаббуслари билан жаҳон ҳамжамияти ҳурматини қозонмоқда. Хусусан, Марказий Осиёда тинчлик, барқарорлик ва изчил тараққиёт ҳамда ядро қуролидан холи ҳудуд барпо қилиш, афғон можаросини БМТ шафелигида тинч музокаралар ўтказиш йўли билан ҳал этиш каби қатор тинчликсевар ташаббуслари бутун дунёда ўз эътирофини топди.


Президент: «Фармон, қарорларни ишлаб чиқиш азоб. Уларни амалга ошириш ўн карра азоб» - Zamin.uz\n18:13 / 14.12.2018\nҚарши шаҳрида вилоят ва туманлар ҳокимлари, секторлар раҳбарлари иштирокида йиғилиш бўлиб ўтмоқда. Бу ҳақда Президент матбуот хизмати хабар берди.\nЎзбекистон Республикаси Президенти Шавкат Мирзиёев ташқи бозорларга чиқиш, ҳар бир соҳани ислоҳ қилишдан мақсад халқимиз манфаатини таъминлаш эканини таъкидлади.\n- Мана кўряпсизлар, деярли ҳар куни фармон, қарор чиқяпти. Уларнинг устида ташкилотлар, экспертлар ойлаб, йиллаб ишлайди. Бу фармон, қарорларни ишлаб чиқиш азоб. Уларни амалга ошириш ўн карра азоб, - деди давлатимиз раҳбари.\nЖойлардаги ижро органлари сусткашликка, жамоатчилик улардан талаб қилишда бефарқликка йўл қўяётгани танқид қилинди.\n- Халқимиз яхши яшашини, ривожланган давлатлар қаторига чиқишни истаймиз. Лекин ҳеч ким меҳнатсиз, машаққатсиз натижага эришмаган, эришолмайдиям! Президент келиб йўналиш беради, вазифа қўяди. Уларни ким амалга оширади? Одамлар қачон уйғонади? Биз анча нарсада кечикканмиз. Агар эндиям уйғонмасак олдимизга қўйган катта мақсадларимизга етолмаймиз. Биров келиб биз учун ҳеч нарса қилиб бермайди, - деди Шавкат Мирзиёев.\nПрезидентимиз дунёдаги рақобатга муносиб бўлиш, бирни икки қилиш учун ҳар бир раҳбар, ҳар бир ёш ҳар куни ўқиши, ўзини қийнаши, изланиши кераклигини таъкидлади. “Замин” янгиликларини “Youtube”да кузатиб боринг\nЯнгиликлар » Жамият » Президент: «Фармон, қарорларни ишлаб чиқиш азоб. Уларни амалга ошириш ўн карра азоб»


ЎзА - Йўлдошинг лоқайд бўлса, йўлнинг равонлиги бекор\n27.07.2018 20:21 Чоп этиш версияси\nЙўлдошинг лоқайд бўлса, йўлнинг равонлиги бекор\nЖайноқ муштумзўр бўлиб улғайди. Ҳар ишни куч билан ҳал этишга интилгани, спиртли ичимлик таъсирида юришни хуш кўргани сабаб қишлоқдошлари уни кўрса четлаб ўтадиган бўлди. Йигитни яқинлари тўғри йўлга сола олишмади. Улғайса, уйланса босилишига умид қилди.\nУйлантиришди, аммо болаликда тўғри тарбия олинмаса, кўп ҳолларда феъл ўзгармас экан. Ёмон томони Жайноқ энди заҳрининг бир қисмини шўрлик хотинига сочар, арзимас хато, ноўрин сўз аёлнинг калтакланиши билан тугарди. Арофат адашганлигини тушунди. Аммо энди кеч бўлган, бошини қайси деворга уришни билмасди.\nБетартиб, жанжалли хонадонга кунларнинг бирида Арофатнинг укаси Мирёқуб келиб қолди. Опасига ичи ачиди, ғурури эзилди. Поччасига тик қаради, овозини баландлатди. Жайноққа бу муомала ёқмади, сўкинди, “йўқол” деди. Меҳмоннинг ёқасидан олишга ҳадди сиғмади – ҳайиқди. Лекин стол устида турган пичоқни кўриб оловланди, Мирёқубга ташланди...\nҚайнисининг қотилига айланган Жайноқ 10 йилдан ошиқ муддатга озодликдан маҳрум қилинди. Арофат ота уйига кетди. Машъум даргоҳга бошқа қайтмади.\nЖайноқ қамоқнинг сўнгги йилларини ўтаётганида жазо ахлоқ тузатиш ишларига алмаштирилди. У уйига қайтганида қайсидир қишлоқдоши муштумзўрнинг ақли кирганлигига умид боғлади, яна бошқаси букрини гўр тўғрилайди, деди.\nЯқинлари яна Жайноқни уйлаб қўйиш ташвишига тушиб қолдилар. Зора, янги оиладан бахт топса. Аммо қишлоқдошлари унинг номини эшитиши билан сергак тортар эди. У бўлди, бу бўлди яқин-орада унга қиз берадиган топилмайди.\nШунда қўшни вилоятга келин бўлиб кетган қариндоши унга мос аёл борлигини айтиб қолди. Шу тариқа Самарқанд вилояти Булунғур тумани “Оқтош” қишлоғидан Жиззах вилоятининг Ғаллаорол туманидаги Лалмикор шаҳарчасида яшовчи Сожидага совчи келди. Совчилардан куёв бўлмишнинг кимлигини суриштирдилар. Билдирилдики, йигит уйланган, карате машқи давомида бировни бехосдан тепиб ўлдириб қўйгач, қамалиб кетган. Турмуш ўртоғи эса уни кутмасдан қаерларгадир кетган. Айни вақтда куёв бўлмишнинг катта холаси ўлим тўшагида экан, шунинг учун тўйни тезроқ ўтказиб юборишса, яхши бўларкан.\nЖавоб ва сабаб Сожиданинг қариндошларини қониқтирди. Нима бўлса ҳам шу қиз уйли-жойли бўлса, бас. Бахтини шунча йил кутди, ахир. Ҳеч ким йигитнинг қишлоғига бориб суриштиришни ўйлаб кўрмади, шундай қилишса, тўй тўхтаб қоладигандек эди...\nҲаммаси тезлашиб кетди. Жайноқ ва унинг қариндошлари никоҳни ўқиш борасида қишлоқ имомига боришди. Имом қоидага мувофиқ ФҲДЁда никоҳдан ўтилганлигини тасдиқловчи ҳужжатни сўради. Унга ФҲДЁга ариза топширилганлигини, бир ойдан сўнг “ўша қоғоз” ни беришлари, аммо Жайноқнинг бунча вақт кутиш нияти йўқлигини, қиз томон ҳам тўйнинг тезроқ ўтказилиши тарафдори эканлигини айтиб, ялинишди.\nИмом қандай қилиб қишлоқдошларига розилик берганини билмай қолди. Жайноқнинг бурнига сув кириб, ақли тўлиққандир, деб ўйладими ёки бир ёмоннинг тақдирини яхши томонга ўзгартиришга умид қилдими, ўзи ҳам билмай қолди. Қолаверса бу ёқда тенгдоши — Жайноқнинг акаси илтимос қилиб турибди.\nБу ишларингда нотўғри нарсани сезсам, никоҳни ўқимайман, деди рози бўлиш аввалида имом. Қизнинг яқинларида заррача норозилик сезилмади. Келин томон “Бирор гап бўлса, имомда даъвом йўқ”, деган мазмунда хат ҳам қолдирди.\nУлар шаръий никоҳ билан келин томон – Лалмикорда яшай бошлади. Ахлоқ тузатиш жазосини ўтаётган Жайноқнинг рўйхатдан ўтган жойида эмас, бошқа ҳудудда истиқомат қилаётганидан на профилактика инспекторлари, на маҳалла фаоллари хабардор эди.\nБоқиманда, кунда-кунора қўлига эрк бериб, жанжал кўтарадиган куёвнинг асли қандайлиги аён бўлиши учун кўп вақт кетмади. Жайноқ кўпинча феъли айниши билан Булунғурга – қишлоғига жўнаб қоларди. Ана шундай қилиқларнинг бирида Сожиданинг тилла тақинчоқлари йўқолиб қолди.\nЭридан гумони бор аёл эса бу ҳақда ҳудуд профилактика инспекторига хабар берди. Инспектор маҳалла фаоллари билан келиб, масалани суриштирган бўлди. Бу пайтда Жайноқ ўз қишлоғида ҳеч нарса бўлмагандек юрарди. Инспектор бироз ўйланиб: “Куёвингиз келса... хабар берарсиз”, деганча кетди.\nАслида инспектор шаҳарчада рўйхатдан ўтмасдан яшаётган Жайноқнинг кимлиги билан қизиқиши, ишга Самарқанд вилояти, Булунғур тумани, “Оқтош” қишлоғида фаолият кўрсатаётган ҳамкасбини жалб этиши керак эмасмиди?\nКуёв Лалмикорга қайтиб келди. Уйда яна жанжал кўтарилди, кундалик масалалар қаторига тилла тақинчоқлар ҳам қўшилгани учун аёлнинг ортга қайтиш нияти йўқ эди. Йиқилса ҳам олдинга йиқиладиган эр бўш келмаслиги тайин. Жайноқ ғазаб, дўқ, мушт билан Сожиданинг овозини ўчира олмаслигини тушунди ва яна пичоқдан “имкон” қидирди.\nЯна ички ишлар ва тез ёрдам машиналарининг чинқириғи янгради...\nБир неча жойидан пичоқланган Сожида туман тиббиёт бирлашмасининг жонлантириш бўлимига жойлаштирилди, Жайноқ эса ички ишлар бўлимига олиб келинди.\nЖиноятга жазо муқаррар, лекин шифохонада соғайиб кетиш учун курашаётган Сожида Жайноқнинг навбатдаги қурбонига айланиши мумкин эдику.\nЮқорида келтирилган жиноят иши бўйича барча исм-фамилияларни ўзгартирган ҳолда келтиришни жоиз топдик.\nБу воқеа барча ёмонликларнинг боши бепарволик ва беғамлик эканини яна бир бор ёдимизга солади.\nЛалмикор саноат касб-ҳунар коллежида мазкур жиноятнинг муҳокамаси бўлиб ўтганда барча ёмонликларнинг боши бепарволик ва беғамлик эканини яна бир бор ёдга олинди.\nҒаллаорол тумани ҳокимлиги, вилоят ва туман ички ишлар идоралари вакиллари, суд ва прокуратура масъуллари, ҳудуддаги маҳалла фаоллари ҳамда ёшлар иштирок этган тадбирда бу каби ҳолатларнинг бошқа такрорланмаслиги учун барча ён-атрофида бўлаётган воқеаларга бефарқ бўлмаслиги, бир болага етти маҳалла масъуллигини ёддан чиқармай ҳамжиҳатликда иш тутиш лозимлиги таъкидланди.\nЮқорида келтирилган ҳолат бўйича Жиноятнинг олдини олиш чораларини кўрмаганлиги учун профилактика инспектори ва маҳалла фаолларига тегишли чоралар кўрилиши билдирилди.\nШу куни коллежда ноқонуний никоҳни ўқиган қишлоқ имоми суд қилинди. Қилмиши учун диний идора вакилига энг кам ойлик иш ҳақининг 3 баробари миқдорида жарима тайинлади.


Учқун. Эван Хантер\nHome icon Бош саҳифа»Жаҳон адабиёти»Учқун. Эван Хантер\n-Ишонинг,-гапида давом этди сотувчи,-сизлар фирмамиз хизматидан фойдаланаётган ягона фарзандсиз оила эмассиз. Истасангиз, сизлар қилмоқчи бўлган ишни аллақачон амалга оширган оилаларни санаб беришим мумкин.\n-Кечирасиз, биз ҳали нима қилмоқчилигимизни айтмадик-ку,-деди Эдди.\n-Албатта, жаноб Стивенс, сизни тушунаман. Лекин шуни унутмангки, агар бу ишни қилмасангиз, кейин афсусланасиз.\nМери қовоғини уйганча бош ирғади.\n-У ростдан ҳам ўсадими? Худди ҳақиқийдек?-сўради Мери сотувчидан.\n-Албатта, хоним. Фирмамизнинг ажралиб турадиган хусусияти ҳам айнан мана шунда. Биз сизга ҳаётнинг биринчи ҳафтасини бошлаган моделни берамиз. Модел автоматик равишда ўсади. Бир неча йиллар давомида металл катталашиб боради. Енгил ва эгилувчан пластик металга мос равишда чўзилиб боради. Йиллар ўтгач, юз қиёфаси ҳам ўзгаради.\n-У қанчалик ўсади?\n-Яхши, бунинг қийин жойи йўқ,-жилмайганча жавоб берди сотувчи.-Истасангиз, бугун ўғил болани олишларинг мумкин, янаги сафар эса қиз бола оласизлар.\n-Биз ўғил бола оламиз,-деди Эдди қатъийлик билан.\n-Унинг феъл-атвори аъло! Сиз онги топ-тоза мукаммал машинага эга бўласиз. Моделда электрон хотира бор. Электрон хотира қурилмаси мия механизми билан бирлаштирилган. Бошқача қилиб айтганда, у фақат сизлар ўргатган нарсанигина билади. Ишонаверинг, ўзингиз ҳам уни ҳақиқий боладан ажратолмайсиз.\nЕдди иккиланганча Мерига қаради. Мери асабийлашиб пастки лабини тишлади, сўнг эрига қараб бош ирғади.\n-Розимиз,-деди Эдди шоша-пиша.\n-Лекин... мен ҳомиладор эмасдим-ку.\n-Биламан. Аммо улар ҳозирча ҳайрон бўлишмади.\nМери каравотчада ухлаб ётган гўдакка нигоҳ ташлади.\n-Ҳаммаси яхши бўлади-а, Эдди?\n-Ҳа. Албатта, азизам.\n-Айтмоқчиманки... биз уни ҳақиқий фарзандимиздек яхши кўрамиз. Биласан-ку, у... машина.\nЕддининг лаблари уча бошлади ва у қўлидаги қадаҳни стол устига қўйди.\n-Бўпти, менга рухсат, Мери кутиб қолди.\n-У катта бўлгач, сизларга анча яхши бўлади,-деди жаноб Жеффрис илжайганча.-Тушундингизми?\nЕдди Робертнинг кўзида ғалати бир нарсани сезиб озгина ташвишланди. У бу ҳақда ҳеч кимга индамади. Бир куни кечқурун у диванда китоб ўқиб ўтирарди. Кутилмаганда китобдан бошини кўтарди ва ўғлининг диққат билан унга қараб турганлигини кўрди.\n-Нима бўлди, ўғлим?\nЕдди елкасини қисди. Кейин эса Робертнинг ўнг кўзида ёрқин учқунни кўрди.\n-Ҳеч нарса. Шунчаки кўзинг ости тилингандек туюлганди.-У Робертнинг силлиқ ва эластик елкасига кафтини қўйди.\nЕдди ва Мери фарзандлари эсли-ҳушли эканлигига ишонишарди. Улар унга фақат яхши нарсаларни ўргатишар, у ҳақиқий комил инсон бўлиб етишишига шубҳа қилишмасди. Аммо улар ўғилларининг тарбиясини ташқи таъсир бузиши мумкинлигидан хавотирланишарди. Улар Роберт мактабга боргунига қадар унинг феъл-атворини шакллантириб бўлишларига умид қилишарди. Улар фарзандларини севишар, ундан фахрланишарди. Жаноб Жеффрис, жаноб Андерсон, Кларклар, дъАллессонлар, Маккартилар оиласи, политсиячи, чевар ва баққол-уларнинг ҳаммаси Робертни танишар, уни кўчада кўриб қолишса жилмайиб қўйишарди.\nЕдди Робертнинг ўнг кўзидаги учқунни бутунлай унутиб юборди. Кейинги пайтда бу учқун деярли сезилмай қолганди. У бу ҳақда Мерига айтди ва у ҳам ташвишланмай қўйди. Эр-хотинлар Робертни тарбиялашда давом этишди. Улар фарзандлари яхши инсон бўлиб етишишини чин дилдан исташарди.\nБу сафар ҳам ҳеч қандай жавоб бўлмади. Эдди саросимага тушиб қолди. Бирдан гараж орқасидан Робертнинг овозини эшитиб қолди. У гаражга яқинлашди.\n-Ўлдириш керак! Ўлдириш керак! Бу жонзотни ўлдириш керак!\nЕддининг аъзои бадани сесканиб кетди, у жойида қотиб қолди ва кўзларини юмди. Унинг ўғли Роберт қурбақани ўлдираётганди. Қурбақанинг бутун бадани тешиб ташланганди. Роберт қўлидаги пичоқни қурбақанинг дуч келган жойига санчаётганди. Унинг қўллари қонга беланганди. У хириллаганча битта гапни такрорларди:\n-Ўлдириш керак! Бу жонзотни ўлдириш керак!\nЕдди бу нохуш манзарага чидаб туролмади, ўгирилиб, индамай уйга кириб кетди. У ичкарига кириб юз-қўлини ювди ва Мерини кута бошлади. Мери келгач, у ҳаммасини айтиб берди.\n-Нима қилишни ҳам билмай қолдим... У буни қаерда ўрганган бўлиши мумкин? Ким ўргатган? Уни сўкдингми?\n-Кимдир унга салбий таъсир кўрсатяпти.\n-Кимдир унга қотиллик қилишни ўргатган,-деди Эдди.\n-Боғда болалар билан тўп тепдик.\nЕдди кўзларини катта-катта очди ва даҳшат билан Мерига қаради. Мерининг юзи бужмайиб кетди: «Ўн икки ёшли ўғлим ёлғон гапиряпти». Ўша кеч улар Робертнинг бераҳмлиги ва ёлғончилигига қарши курашишга қарор қилишди. Улар қўшнилари фарзандларининг роботлигини билиб қолишларини хоҳлашмасди. Шу билан бирга ўғилларининг миясига ким бундай оғуни қуйганини аниқлашни ҳам исташарди. Улар қўшниларни бўлишиб олиб, Робертга ким салбий таъсир кўрсатаётганлигини аниқламоқчи бўлишди. Аммо қўшниларнинг ҳеч бири бундай иш қилмаганликлари маълум бўлди.\n-Йўқ,-деди Эдди.-Кимдир унинг онгини заҳарлаган. Кимдир унга ўлдиришни ўргатган.\nҲайратдан жаноб Жеффрис кўзларини катта-катта очди ва Эдди унинг кўзларига тикилди.\nЕдди жаноб Жеффриснинг кўзларига қараганча жавоб қайтарди:


Uber ишга туширилганидан бери илк марта операцион даромадини ошкор қилди – Kommers.uz\nБизнес\t21:40 | 6.11.21\nUber ишга туширилганидан бери илк марта операцион даромадини ошкор қилди\nКомпаниянинг умумий бизнес даромади 72 фоизга ўсди\nUber rомпанияcи 10 йиллик тарихида биринчи марта чорак якунлари бўйича операцион даромадини маълум қилди. Бу ҳақда Reuters хабар бермоқда.\nМаълум қилинишича, Uber Technologies’нинг иккита энг муҳим бизнес сегменти — йўловчи ташиш ва озиқ-овқат етказиб бериш ривожланишнинг янги босқичига қадам қўйган. Фоизлар, солиқлар ва амортизацияни ҳисобга олмаганда чорак учун тузатилган фойда (EBITDA) 2020 йилнинг шу давридаги 625 миллион доллар йўқотиш билан солиштирганда 8 миллион долларни ташкил этган.\nШу билан бирга, Хитойнинг Didi компанияси акциялари қийматининг сезиларли даражада пасайиши 2,4 миллиард долларлик соф зарарга олиб келган. Uber’нинг умумий бизнес даромади 72 фоизга ўсиб, 4,8 миллиард долларни ташкил этди, бу таҳлилчиларнинг ўртача прогнозидан юқори ҳисобланади.


Ҳатто сартарошлар ҳам онлайн ишлашга ўтди: веб-камера орқали соч олдирасизми? - Terabayt.Uz\nКоронавирус пандемияси туфайли бутун дунёда кишилар турли онлайн сервислар орқали уйларидан ишлашмоқда. Аммо сартарошнинг масофадан туриб ишлашини тасаввур қила оласизми?\nЎҚИНГ: Дунёдаги барча виртуал музейларга энди битта сайтдан кира оламиз!\nҲа, ишонаверинг, You Probably Need A Haircut (маъноси: «Сочингизни текислаш керак, шекилли») номли онлайн сартарошлик сайти ишга тушди. Тағин усти талаш – сайтда навбатга ёзилиб, сочингизни олиш вақтини белгилатишингиз керак бўлади.\nМасофадан туриб қанақасига сочимни текислаб қўйишар экан, дейсизми? Жуда ғалати: тажрибали сартарош сиз билан видеомулоқотга киришади ва унинг кўрсатмаларини ўзингиз бажарасиз. У эса сизга сочингизнинг қаеридан қанча кесиш, қанақа тараб, қайси жойини қиртишлаш кераклигини айтиб туради.\nБарчасини ўзингиз бажаришингиздан ташқари, онлайн соч олдириш учун қайчи, тароқ, устара кабилар ҳам ўзингиздан бўлади. Бунинг устига мазкур хизмат бепул эмас – нархлар 18 доллардан бошланади!\nЛойиҳа муаллифларининг таъкидлашларига кўра, улар бутун дунёдаги тан олинган сартарошлар билангина ишлашади. Кўш, онлайн сартарош қабулига ёзиласизми? Ёки ундан кўра...\n#веб-сайт #видеомулоқот #веб-сервислар #онлайн сервислар


Вилоят Матбуот уйида май-июнь ойларида бўлиб ўтадиган фуқаролар йиғинлари раислари (оқсоқоллари) ва уларнинг маслаҳатчилари сайловига бағишланган матбуот анжумани бўлиб ўтди.\nТадбирда вилоят кўмаклашувчи комиссияси раиси О.Ахтамов, комиссия раиси ўринбосари Ш.Йўлдошев бўлажак сайловнинг аҳамияти ва уни ўтказиш олдидан кўмаклашувчи комиссия томонидан олиб борилаётган чора-тадбирлар ҳақида маълумот беришди.\n– Ушбу сайловда ошкоралик ва қонунийликни таъминлаш муҳим аҳамият касб этади, – дейди О.Ахтамов. – Бу борада кўмаклашувчи комиссия томонидан ишчи гуруҳлар билан ҳамкорликда қатор чора-тадбирлар амалга оширилиб, ҳудудларда ташвиқот ишлари олиб борилмоқда. Шу билан бирга, аҳолини сайлов қонунчилиги билан яқиндан таништириш мақсадида шаҳар ва туманларда семинар-йиғилишлар ташкил этилмоқда.\nЖорий сайловда вилоят бўйича 1245 нафар фуқаролар йиғини раиси ва уларнинг 9 мингдан ортиқ маслаҳатчисини сайлаш кўзда тутилган. Айни вақтда барча фуқаролар йиғинларида ишчи гуруҳлари ташкил этилган. Ишчи гуруҳлари фойдаланиши учун “Маҳалла” хайрия жамоат фонди Республика бошқаруви томонидан тайёрланган қонунларга шарҳ ҳамда “Фуқаролар йиғини кенгашини шакллантириш ва фаолиятини самарали ташкил этиш” бўйича китоб ва услубий қўлланмалар етказиб берилган.\nМаҳалла – халқ виждони. Халқ уни бошқаришга муносиб номзодни танлайди. Сайланган номзод икки ярим йил давомида маҳаллага бош-қош бўлади. Бугунги кун оқсоқоли замонавий билимга эга, ҳуқуқий онги юксак, халқнинг аҳиллигини таъминлай оладиган, ташкилотчилик ва ташаббускор бўлмоғи лозим. Йиғилишда айнан шу жиҳатлар алоҳида таъкидланди.\nКиритилган вақти: 14/04/2016 17:53. Кўрилганлиги: 1180\nМатериал манзили: https://samarkand.uz/press/news/matbuot-anjumani-2016-04-14


Дунёда бош вазирлар кўп, лекин мендакаси ягона! - BBC News O'zbek\nДунёда бош вазирлар кўп, лекин мендакаси ягона!\nO'ktam Orzumand Vatan\nImage caption Virtual qabulxona\nБош вазир бўлгим келяпти. Виртуал қабулхона очиб қўяману, аҳолидан мурожаатларни қабул қилавераман.Бош вазирликнинг бир яхши тарафи бор - мурожаатлардаги муаммони сен ҳал қилишинг шарт эмас (умуман олганда муаммони ҳал қилиш ҳам шарт эмас).\nБечора талаба ўқиш пулини тўлашга кредит ололмаяптими? Эгаси йўқ бирор давлат банкига буйруқ берасан - талабанинг хоҳиши бир кунда бажо (бажо бўлганини халққа билдирасан, бўлмагани бўлмай, халқ барибир билмай қолаверсин).\nБечора аёлнинг томидан чакки ўтяптими? Ҳокимиятга юбориладиган битта буйруқ билан иш ҳал - аёлнинг тилидан бениҳоя бахтиёр, бош вазирдан чексиз миннатдор экани ҳақида бол томади (қолган бечораларнинг томи кута турсин).\nБечора тадбиркор автосалондан пули тўланган автомобилини ололмаяптими? Бундан осон иш йўқ сен учун! Автосаноат бўйича ёрдамчингга айтасан, бир йил берилмаган мошин бир соатда чиқариб берилади (кимдир энди яна бир ой кўпроқ кутади).\nМурожаати кўриб чиқилган, масаласи ижобий ҳал бўлган ҳамма бечоралар ҳаётдан хурсанд! "Бизнинг ҳолимизга қизиқадиган ҳам бор экану!", "оламда бош вазирлар кўп, лекин бунақаси ягона!" деб сенга раҳматлар айтади.\nМендек бир хаёлпарастга яна нима керак, айтгин ўзинг? Шу халқнинг раҳмати, шу қоракўзларнинг ҳаётдан рози бўлиб яшаши, хурсандлигидан ортиқ яна нима керак бир оддий бош вазирга?!\nҲар қандай демократик давлатда бўлгани каби, сенинг ҳам дангаса ёрдамчиларинг бўлади. Ёки ёрдамчиларингни ёрдамчилари дангасалик қилади. Ечим оддий, бошқа йўл йўқ - уларни қаттиқ жазолайсан!\nБечора аёл томидан чакки ўтаётгани ҳақида иккинчи марта мурожаат қиляптими? Қайси тумандан экан шу аёл? Ҳокими том ямалди деб айтганди-ку! Алдоқчи ҳокимга қаттиқ ҳайфсан эълон қилинсин!\nБечора ишчи уйи исимаётганидан нолияптими? Пойтахтда, унинг қоқ марказида-я! Давай, отопленияни бошлиғини ишдан олларинг! Ҳокимининг курсисини ҳам бир яхшилаб қимирлатиб қўйларинг!\nҚайси аҳмоқ мана бу бечора ишсизнинг мурожаатини сохтага чиқарди? Ўзинг бир марта телефон қилсанг ўлиб қолармидинг? Ишдан бўшат ўша аҳмоқ ходимингни, ўрнига бирор аҳмоқмасини топ!\nКўряпсанми, бош вазирлик шунақа осон. Сен бир кўприк — одамлар сенга мурожаатларни юбораверади, сен уларни керакли ёрдамчиларингга қайта юбораверасан. Миллионлаб муаммоларни шикоят тушганида битталаб ҳал қилаверасан.\n"Рейс" манзилдан керакли натижа билан қайтмаса, дангаса ва алдоқчи раҳбарлар ўрнига бошқасини қўясан. Ҳоким ва раҳбар бўламан деб, жонидан тўйгандан кўпи борми ҳозир.\nҚайси бир ақлли бошлар "тизим" деган сўз топиб олган. Коммунал соҳада шикоят кўпми, демак шу тизимда муаммо бор дейди. Тадбиркор тинмай банкдан нолияптими, демак банк соҳасида тизим ишламаяпти, дейди.\nНима ўзи у тизим? Мен бунақа нарсаларни тушунмайман. Тушунтириб овора бўлма, вақтим йўқ. Ўша тизимларни тузатишни, қуришни бошладим ҳам дейлик. Қачон тузатиб, қачон қуриб бўламан? Туянинг думи ерга тегиб, қизил қор ёғганидами?\nМенга ишонавер, виртуал қабулхона - муаммоларнинг энг зўр ечими! Ҳеч қандай тизим-пизим шарт эмас. Шикоятлар миқдори абитуриентлар сони каби кундан-кун ўсиб бораверсин, шунга монанд раҳматлар ҳам кўп бўлади.\nЎзинг яна бир марта айтгин - бир оддий бош вазирга шу бечора халқнинг раҳматидан ортиқ яна қандай мукофот бор? Раҳматларга кўмилган бундай бош вазирнинг йўли равон, парвози бардавом бўлади-ку!\nШунинг учун бош вазир бўлгим келяпти. Бир виртуал қабулхонам бўлса, одамлардан шикоятларни қабул қилаверсам, шикоятлар тугамаса, менга тинмай раҳмат айтишса...\nҚизиқ, нега шу вақтгача ҳеч кимнинг ақли шунга етмади экан-а?


Сузоқликлар элакдан ўтказилмоқда\nЖалолободда Ўзбекистон исломий ҳаракати аъзоларига қарши ўтказилган амалиётда жангарилар ёнидан кўплаб қурол-аслаҳаларнинг топилиши қирғиз махсус хизматларининг бошқа мусулмонлардан ҳам гумонини ошираётган кўринади.\nЖалолободликлар вилоятда Ўзбекистон исломий ҳаракати аъзоларига қарши ўтказилган махсус амалиётдан сўнг ўз яқинлари махсус хизмат ходимлари томонидан тутиб кетилаётганидан норозилик билдирмоқдалар.\n2009 йилнинг 22 июнидан 23 июн кунига ўтар кечаси миллий хавфсизлик давлат қўмитаси тарафидан Жалолобод шаҳри ташқарисида Ўзбекистон исломий ҳаракати аъзоларини қўлга олиш бўйича аксилтеррорчилик амалиёти ўтказилганидан сўнг бу ердаги одамлар тинчини йўқотди.\nВоқеа содир бўлган Сузоқ туманида истиқомат қилувчи кишиларга кўра, вилоят миллий хавфсизлик қўмитаси ходимлари воқеадан сўнг туманда истиқомат қилувчи бир неча одамни воқеага алоқадорликда гумон қилиб қўлга олган.\nОзодлик радиоси қирғиз шўъбасининг хабар қилишича, шу йилнинг 25 июн куни ўз яқинлари қўлга олинганидан норози сузоқликлар Жалолобод вилоят миллий хавфсизлик давлат қўмитаси биноси олдида норозилик акцияси ўтказганлар:\n- Бизнинг Чўкатепа қишлоғидан олти одамни олиб келиб, қамаб қўйишди. Улар менинг қўшниларим. Биз уларни қўйиб юборилишини талаб қилиб келдик, деди қўлга олинганлардан бирининг қўшниси Мақсуда Рашидова.\nНорози аёллардан яна бири Карима Матқобилова Миллий хавфсизлик хизмати ходимлари укаси ва ўғлини қўлга олганини, ҳибсга олиш чоғида унинг яқинлари Миллий хавфсизлик хизмати ходимлари томонидан калтаклаганини айтади:\n- Яқинларимни ОМОНлар уриб олиб кетишди. Уларни уришга нима хақлари бор? Ундан кўра, гувоҳларни олдида жимгина ушлаб кетаверса бўлмайдими? Яқинларимнинг соғлиғига ким жавоб беради? деди Карима Матқобилова.\nСузоқ туманида истиқомат қилувчи Салима Исломова ҳам ҳамқишлоқларининг қўлга олинишидан норози бўлиб вилоят миллий хавфсизлик давлат қўмитаси биноси олдига келган. У миллий хавфсизлик давлат қўмитаси ходимлари ўз уйида қурилиш қилаётган ҳамқишлоқларини ушлаб кетганида уларнинг орасида қишлоғига мардикорлик қилиш учун келган ўзбекистонлик йигитлар ҳам бўлганини маълум қилди:\n- Миллий хавфсизлик хизмати ходимлари иш қилаётган усталарни ҳам калтаклади. Усталарни олиб кетишди, уларнинг орасида ўзбекистонлик йигитлар ҳам бор эди, деди Салима Исломова.\nРасмийларга кўра, айни пайтда воқеа юзасидан тергов ишлари давом этмоқда. Жалолобод вилоят ҳокимияти матбуот котиби Ўрўзали Қарасартов вилоят миллий хавфсизлик қўмитаси биноси олдига йиғилган одамларнинг ҳуқуқ-тартибот тизими ходимлари ишига тўсқинлик қилишини қонунга хилоф иш, деб ҳисоблайди:\n- Бу одамларнинг норози бўлиши тўғри эмас, улар тергов ишига аралашмасликлари керак. Кечаги воқеа терроризм хавфи катта эканини кўрсатди. Маълумки, жангарилар яширинган уйдан кўпгина қурол-аслаҳа топилди, демак, ҳукуматимиз терроризмга қарши курашни янада кучайтириши керак, деди Ўрўзали Қарасартўв.\nАввал айтиб ўтганимиздек, шу йилнинг 23 июнидан буён Жалолобод вилоятида террорчиликка қарши махсус амалиётлар ўтказиб келинмоқда. Бироқ бу борада вилоят ишлатар куч тизимлари маълумот беришдан бош тортиб келмоқдалар.\nАйтиб ўтиш жоизки, Жалолободда содир бўлган воқеадан сўнг Қирғизистон миллий хавфсизлик давлат қўмитаси матбуот маркази воқеа юзасидан маълумот тарқатган.\nМаълумотда айтилишича, Сузоқ туманида олиб борилган махсус амалиёт натижасида Ўзбекистон исломий ҳаракатининг беш аъзоси йўқ қилинган. Амалиётдан сўнг улар беркинган уйдан, қурол-аслаҳа, портловчи моддалар ва ўқ-дорилар топилган.\n“Халқаро террористик марказларда тайёргарлик кўрганлиги тахмин қилинаётган ушбу жангарилар Қирғизистон ҳудудига чет элдан келганлар”, дейилади Қирғизистон миллий хавфсизлик давлат қўмитаси матбуот маркази пресс-релизида.\nСўнгги йилларда Қирғизистон миллий хавфсизлик хизмати ходимлари мамлакат жанубида жанргари гуруҳлар, турли диний оқимларга қарши бир неча маротаба махсус амалиётлар ўтказган. Аммо қирғизистонлик ҳуқуқ ҳимоячилари фикрича, бу амалиётлар кутилган самарани бермаяпти.\n- Менимча, террорчиликка қарши курашнинг энг яхши йўли бу терроризм тўғрисида, унинг аянчли оқибатлари ҳақида аҳолига кўпроқ маълумот беришдир, дейди Ўшдаги Инсон ҳуқуқлари ва демократия маркази раҳбари Идрис Қубатбеков.\nМаҳаллий ҳуқуқ ҳимоячилари Жалолободда содир бўлган воқеадан кейинги ҳибсга олишлар кўлами кенгайиб кетишидан, пировардида террорчилик ва экстремизмга мутлақо алоқаси бўлмаган оддий мусулмонлар ҳақ-ҳуқуқлари поймол қилиниши мумкинлигидан хавотир билдирмоқдалар.